Document ID: 32006R1888

REGOLAMENT TAL-KUMMISSJONI (KE) Nru 1888/2006
tad-19 ta’ Diċembru 2006
li jimponi dazju proviżorju ta’ antidumping fuq importazzjonijiet ta’ ċerti granijiet ta’ qamħ ħelu ppreparati jew ippreżervati li joriġinaw mit-Tajlandja
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 384/96 tat-22 ta’ Diċembru 1995 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (“ir-Regolament bażiku”), u b’mod partikulari l-Artikolu 7 tiegħu,
Wara li kkonsultat il-Kumitat Konsultattiv,
Billi:
A. PROĊEDURA
1. Inizjazzjoni
(1)
Fit-13 ta’ Frar 2006, tressaq ilment marbut ma’ importazzjonijiet ta’ ċerti granijiet ta’ qamħ ħelu ppreparati jew ippreżervati li joriġinaw fit-Tajlandja mill-Association Européenne des Transformateurs de Maïs Doux (AETMD) (‘il-kwerelant’) f’isem il-produtturi li jirrappreżentaw proporzjon maġġuri tal-produzzjoni totali tal-Komunità ta’ qamħ ħelu ppreparat jew ippreżervat, f’dan il-każ madwar 70 %.
(2)
L-ilment kellu evidenza ta’ dumping tal-prodott imsemmi u ta’ ħsara materjali li tirriżulta minnu, li tqieset suffiċjenti biex jiġġustifika l-ftuħ ta’ proċediment.
(3)
Fit-28 ta’ Marzu 2006, il-proċediment ingħata bidu bil-pubblikazzjoni ta’ notifika ta’ inizjazzjoni fil-Ġurnal Uffiċjali ta’ l-Unjoni Ewropea (2).
2. Partijiet interessati fil-proċediment
(4)
Il-Kummissjoni avżat uffiċjalment lill-produtturi esportaturi, l-importaturi, l-utenti magħrufa kkonċernati u l-assoċjazzjoniiet tagħhom, ir-rappreżentanti tal-pajjiżi esportaturi u l-produtturi Komunitarji dwar l-inizjazzjoni tal-proċediment ta’ l-antidumping. Il-partijiet interessati ngħataw l-opportunità li jsemmgħu l-fehmiet taghħom bil-miktub u li jitolbu seduta fil-limitu taż-żmien stipulat fin-notifika ta’ inizjazzjoni.
(5)
Fid-dawl ta’ numru kbir ta’ produtturi li jesportaw, il-produtturi u l-importaturi tal-Komunità involuti f’din l-investigazzjoni, kien previst teħid ta’ kampjuni fin-notifika ta’ inizjazzjoni, skond l-Artikolu 17 tar-Regolament bażiku.
(6)
Sabiex il-Kummissjoni tkun kapaċi tiddeċiedi jekk it-teħid ta’ kampjuni huwiex meħtieġ u, jekk dan huwa l-każ, tagħżel kampjun, produtturi li jesportaw, produtturi u importaturi tal-Komunità u rapprezentanti tagħhom li jaġixxu f’isimhom intalbu li jagħmlu lihom infushom magħrufa u li jipprovdu, hekk kif speċifikat fin-notifika ta’ inizjazzjoni, tagħrif bażiku dwar l-attivitajiet tagħhom relatati mal-prodott ikkonċernat fi żmien 15-il jum mid-data ta’ pubblikazzjoni tan-notifika ta’ inizjazzjoni.
(7)
Wara eżaminazzjoni tat-tagħrif ippreżentat, u fid-dawl tan-numru relattivament baxx ta’ tweġibiet pożittivi għal kooperazzjoni ulterjuri kemm min-naħa tal-produtturi tal-Komunità kif ukoll mill-importaturi tal-Komunità, ġie deċiz li t-teħid ta’ kampjuni kien meħtieġ biss fir-rigward ta’ l-esportaturi. Il-Kummissjoni għażlet kampjun ta’ erba’ produtturi li jesportaw.
(8)
Il-Kummissjoni fittxet u vverifikat it-tagħrif kollu li qieset bħala meħtieġ għad-determinazzjoni proviżorja ta’ dumping, ħsara li tirriżulta minnu u interess tal-Komunità. Għal dan l-għan, il-Kummissjoni bagħtet kwestjonarji lill-produtturi li jesportaw magħżula fil-kampjun. Għall-produtturi u l-importaturi tal-Komunità, il-Kummissjoni bagħtet kwestjonarji lill-kumpanji kollha li għamlu lilhom infushom magħrufa fil-limiti ta’ żmien stipulati fin-notifika ta’ inizjazzjoni, minħabba li t-teħid ta’ kampjuni finalment instab li mhuwiex meħtieġ. Il-Kummissjoni bagħtet ukoll kwestjonarji lill-bejjiegħa bl-imnut kollha tal-Komunità msemmija fl-ilment u lil assoċjazzjonijiet tal-konsuamtur.
(9)
Waslu tweġibiet minn ħames produtturi Tajlandiżi li jesportaw, minn sitt produtturi tal-Komunità, minn importatur wieħed fil-Komunità li mhuwiex relatat u minn bejjiegħ wieħed bl-imnut fil-Komunità. L-awtoritajiet Tajlandiżi wkoll għamlu l-opinjonijiet tagħhom magħrufa.
(10)
Żjarat ta’ verifika twettqu fuq il-post ta’ dawn il-kumpaniji li ġejjin:
(a)
Produtturi fil-Komunità:
-
Bonduelle Conserve International SAS, Renescure, Franza,
-
Bonduelle Nagykoros Kft., Nagykoros, l-Ungerija,
-
Compagnie Générale de Conserve SICA SA, Theix, Franza,
-
Conserve Italia SCA, San Lazzaro di Savena, l-Italja;
(b)
Produtturi Tajlandiżi li jesportaw:
-
Malee Sampran Public Co., Ltd, Pathumthani,
-
Karn Corn Co., Ltd, Bangkok,
-
River Kwai International Food Industry Co., Ltd, Bangkok,
-
Sun Sweet Co., Ltd, Chiangmai.
(11)
Il-partijiet kollha interessati, li talbu dan u li wrew li kien hemm raġunijiet għaliex huma għandhom jinstemgħu, ingħataw seduta ta’ smigħ.
3. Perjodu ta’ investigazzjoni
(12)
L-investigazzjoni tad-dumping u ħsara kopriet il-perijodu mill-1 ta’ Jannar 2005 sal-31 ta’ Diċembru 2005 (“il-perjodu ta’ investigazzjoni” jew “PI”). Fir-rigward tax-xejriet rilevanti għall-valutazzjoni tal-ħsara, il-Kummissjoni analizzat id-data li tkopri l-perjodu mill-1 ta’ Jannar 2002 sal-31 ta’ Diċembru 2005 (‘il-perjodu meqjus’).
B. PRODOTT IKKONĊERNAT U PRODOTT SIMILI
1. Prodott ikkonċernat
(13)
Il-prodott ikkonċernat huwa granijiet ta’ qamħ ħelu (Zea mays var. saccharata) ppreparat jew ippreżervat permezz ta’ ħall jew ta’ aċtu aċetiku, mhux iffriżat, normalment iddikjarati fil-kodiċi NM ex 2001 90 30, u granijiet ta’ qamħ ħelu (Zea mays var. saccharata) ippreparat jew ippreżervat b’mod ieħor li mhuwiex b’ħall jew b’aċtu aċetiku, mhux iffriżat, minbarra prodotti ta’ l-intestatura 2006, normalment iddikjarati fil-kodiċi NM ex 2005 80 00, li joriġinaw mit-Tajlandja
(14)
L-investigazzjoni wriet li, minkejja differenzi fil-preżervazzjonijiet, it-tipi differenti tal-prodott ikkonċernat kollha għandhom in komuni l-istess karatteristiċi bażiċi bijoloġiċi u kimiċi u huma użati bażikament għall-istess għanijiet.
2. Prodott simili
(15)
Il-qamħ ħelu prodott u mibjugħ fil-Komunità mill-industrija tal-Komunità u l-qamħ ħelu prodott u mibjugħ fit-Tajlandja nstabu li kellhom essenzjalment l-istess karatteristiċi fiżiċi u kimiċi u l-istess użi bażiċi tal-qamħ ħelu prodott fit-Tajlandja u mibjugħ għall-esportazzjoni lill-Kommunità. Għalhekk għandhom jitqiesu proviżorjament li huma simili skond it-tifsira ta’ l-Artikolu 1(4) tar-Regolament bażiku.
C. DUMPING
1. Teħid ta’ kampjuni
(16)
Kif iddikjarat fl-inċiż 5 hawn fuq, it-teħid ta’ kampjuni kien previst għal produtturi fit-Tajlandja li jesportaw fin-notifika ta’ inizjazzjoni. B’kollox, wieġbu 20 kumpanija għall-kwestjonarju tat-teħid ta’ kampjuni fil-limiti ta’ żmien u pprovdew it-tagħrif mitlub. Minkejja dan, waħda minn dawn il-kumapniji la kienet tipproduċi u lanqas tesporta l-prodott ikkonċernat minħabba li kienet negozjant domestiku u mhux produttur li jesporta u għalhekk ma setgħetx titqies fit-tfassil tal-kampjun. Barra minn dan, tliet kumpaniji ma kinux jesportaw il-prodott ikkonċernat lill-Komunità matul il-PI. B’kollox, tqiesu 16-il kumpanija bħala partijiet li qegħdin jikkooperaw.
(17)
Il-kampjun ta’ esportaturi ntgħażel skond l-Artikolu 17(1) tar-Regolament bażiku, fuq il-bażi ta’ l-akbar volum rappreżentattiv ta’ esportazzjonijiet mit-Tajlandja għal ġewwa l-Komunità li seta’ jiġi raġjonevolment investigat fiż-żmien disponibbli.
(18)
Skond l-Artikolu 17(2) tar-Regolament bażiku, il-Kummissjoni kkonsultat ma’ l-awtoritajiet u l-esportaturi Tajlandiżi dwar l-intenzjoni tagħha li tagħżel kampjun ta’ erba’ kumpaniji li jirrappreżentaw 52 % ta’ l-esportazzjonijiet Tajlandiżi tal-prodott ikkonċernat lejn il-Komunità. L-awtoritajiet Tajlandiżi u wħud mill-esportaturi oġġezzjonaw għal kampju magħżul u talbu li dan jinkludi aktar kumpaniji. Minkejja dan il-Kummissjoni qieset li sabiex tilħaq l-ogħla rappreżentanza possibbli tal-kampjun filwaqt li tieħu f’kunsiderazzjoni l-limiti ta’ żmien ta’ l-investigazzjoni, kien xieraq li jiġu inklużi biss dawn l-erba’ kumpaniji fil-kampjun minħabba li (i) dan kien jippermetti li jiġi kopert volum akbar ta’ esportazzjonijiet u (ii) kien vijabbli li jiġu investigati dawn l-erba’ kumpaniji fil-limitu ta’ żmien disponibbli.
2. Eżaminazzjoni individwali
(19)
Tressqu talbiet għad-determinazzjoni ta’ marġni individwali ta’ dumping mill-kumpaniji li ma ntgħażlux fil-kampjun. Minkejja dan, fid-dawl tan-numru għoli ta’ talbiet u n-numru għoli ta’ kumpaniji magħżula fil-kampjun, tqies li tali eżaminazzjonijiet individwali jkunu ta’ xkiel mingħajr bżonn fi ħdan it-tifsira ta’ l-Artikolu 17(3) tar-Regolament bażiku u kienu jwaqqfu t-tlestija ta’ l-investigazzjoni fil-waqt. It-talbiet għad-determinazzjoni ta’ marġni individwali għalhekk inċaħdu.
(20)
Waħda mill-kumpaniji li ma tteħditx bħala kampjun li kienet talbet marġni individwali kkuntestat id-deċiżjoni li ma tagħtix eżaminazzjoni individwali. Argumentaw li l-kumpaniji meħuda bħala kampjun ma kinux rappreżentattivi meta jitqies li kumpaniji żgħar ma kinux inklużi fil-kampjun u barra minn dan il-kampjun ma rriflettiex il-firxa ġeografika tal-kumpaniji fit-Tajlandja. Din il-kumpanija saħansitra ppreżentat kwestjonarju komplut ta’ reazzjoni fil-limitu ta’ żmien indikat fin-notifika ta’ inizjazzjoni. Kif stipulat fl-inċiż 18 hawn fuq, il-kampjun kien meqjus bħala bbażat fuq il-volum ta’ esportazzjoni. F’dan ir-rigward, għandu jiġi nnutat li l-kriterju fundamentali li kien applikat waqt l-għażla tal-kampjun f’din l-investigazzjoni kien dak relatat mal-volum (i.e. volum ta’ esportazzjonijiet lill-Komunità fil-każ ta’ produtturi li jesportaw), aktar milli kien ibbażat fuq il-kriterju alternattiv fl-Artikolu 17(1) tar-Regolament bażiku, i.e. li jintuża kampjun li huwa statistikament validu abbażi tat-tagħrif disponibbli fil-waqt ta’ l-għażla. Barra minn dan, hekk kif iddikjarat fl-inċiż (18), ma kienx possibbli li jiġu investigati aktar kumpaniji minħabba li dan kien irendi l-investigazzjoni inkonvenjenza bla bżonn u kien ifixkel it-tlestija ta’ l-investigazzjoni fil-waqt. F’dawn iċ-ċirkostanzi, inċaħdet it-talba tal-kumpanija li jkollha eżaminazzjoni individwali.
3. Valur normali
(21)
Għad-determinazzjoni tal-valur normali l-Kummissjoni l-ewwel stabbiliet, għal kull wieħed mill-produttur li jesporta, jekk il-bejgħ domestiku totali tagħhom tal-prodott simili kienx rappreżentattiv fit-tqabbil mal-bejgħ totali tagħhom ta’ esportazzjoni lill-Komunità. Skond l-Artikolu 2(2), l-ewwel sentenza, tar-Regolament bażiku, il-bejgħ domestiku tal-prodott simili nstab li kien rappreżentattiv għal wieħed biss mill-kumpaniji magħżula bħala kampjun minħabba li l-volum ta’ bejgħ domestiku ta’ din il-kumpanija jaqbeż 5 % tal-bejgħ totali ta’ esportazzjoni lill-Komunità.
(22)
Il-Kummissjoni mbagħad identifikat għal din il-kumpanija t-tipi ta’ prodotti simili mibjugħa domestikament li kienu identiċi jew direttament komparabbli mat-tipi mibjugħa għall-esportazzjoni lejn il-Komunità. Għal kull wieħed minn dawn it-tipi, ġie stabbilit jekk il-bejgħ domestiku kienx rappreżentattiv biżżejjed għall-għanijiet ta’ l-Artikolu 2(2) tar-Regolament bażiku. Il-bejgħ domestiku ta’ tip partikolari tqies li kien rappreżentattiv biżżejjed meta l-volum totali ta’ bejgħ domestiku ta’ dan it-tip matul il-PI rrappreżenta 5 % jew aktar tal-volum totali ta’ bejgħ tat-tip komparabbli esportat lejn il-Komunità.
(23)
Il-Kummissjoni sussegwentement eżaminat jekk il-bejgħ domestiku ta’ kull tip ta’ prodott ikkonċernat, mibjigħ domestikament fi kwantitajiet rappreżentattivi, jitsax jitqies bħala wieħed li qiegħed isir fl-andament normali tal-kummerċ skond l-Artikolu 2(4) tar-Regolament bażiku. Dan sar billi ġie stabbilit il-proporzjon ta’ bejgħ domestiku profittabbli komparat ma’ konsumaturi indipendenti, ta’ kull tip ta’ prodott esportat.
(24)
Għal dawk it-tipi ta’ prodotti fejn aktar minn 80 % tal-volum tal-bejgħ fuq is-suq doemstiku nbiegħu bi prezz nett ta’ bejgħ daqs jew ogħla l-ispiża kkalkulata ta’ produzzjoni, u fejn il-prezz medju b’piż differenzjat tal-bejgħ kien daqs jew ogħla mill-ispiża tal-produzzjoni, valur normali, skond it-tip ta’ prodott, kien ikkalkulat bħala l-medja b’piż differenzjat tal-prezzijiet domestiċi kollha ta’ bejgħ tat-tip in kwestjoni, irrispettivament minn jekk dan il-bejgħ ħalliex profitt jew le.
(25)
Għal dawk it-tipi ta’ prodott fejn mill-anqas 10 %, imma mhux aktar minn 80 %, bil-volum, ta’ bejgħ fis-suq domestiku ma kinux taħt l-ispiża ta’ produzzjoni, il-valur normali, skond it-tip ta’ prodott, kien ikkalkolat bħala l-medja b’piż differenzjat tal-prezzijiet tal-bejgħ domestiku li nstabu li kienu daqs jew ogħla mill-ispiża tal-produzzjoni biss, tat-tip imsemmi.
(26)
Għal dawk it-tipi ta’ prodott fejn anqas minn 10 %, bil-volum tal-bejgħ, fis-suq domestiku, ma kinux taħt l-ispiża tal-produzzjoni, tqies li t-tip ta’ prodott ikkonċernat ma nbigħx fl-andament normali tal-kummerċ.
(27)
Għal bejgħ ta’ tipi ta’ prodotti li ma sarx fl-andament normali tal-kummerċ, kif ukoll għal dawk it-tipi ta’ prodott li ma nbigħux fi kwantitajiet rappreżentattivi fis-suq domestiku, kellu jinħadem valur normali. Għal din il-kumpanija nħadem valur normali fir-rigward ta’ madwar 80 % tal-volum tal-bejgħ lill-Komunità.
(28)
Għal dawn it-tipi ta’ prodotti msemmija fl-inċiż 27, il-valur normali nħadem skond l-Artikolu 2(3) tar-Regolament bażiku, billi żdied ma’ l-ispiża tal-manifattura ta’ kull tip ta’ prodott esportat lejn il-Komunità ammont raġjonevoli għall-ispejjeż ta’ bejgħ, l-spejjeż ġenerali u dawk amministarttivi u għall-profitti. Skond il-kappa ta’ l-Artikolu 2(6) tar-Regolament bażiku, l-ammont ta’ SG&A kien stabbilit fuq il-bażi ta’ spejjeż imġarrba ta’ SG&A u l-profitt realizzat mill-kumpanija għal bejgħ domestiku tal-prodott simili fl-andament normali tal-kummerċ.
(29)
Għat-tliet produtturi l-oħra li jesportaw meħuda bħala kampjun, kellu jinħadem valur normali skond l-Artikolu 2(3) tar-Regolament bażiku minħabba li ħadd minnhom ma kellu bejgħ domestiku rappreżentattiv. Għal dawn il-produtturi kollha li jesportaw, il-valur normali nħadem billi żdied ma’ l-ispiża tal-manifattura ta’ kull tip esportat lejn il-Komunità, ikkoreġut fejn kien xieraq kif spjegat f’aktar dettall fl-inċiż 32, ammont raġjonevoli għall-ispejjeż għall-ispejjeż ta’ bejgħ, l-spejjeż ġenerali u dawk amministarttivi (“SG&A”) u għall-profitt. L-ispejjeż u l-profitt ta’ SG&A ma setgħux jiġu stabbiliti fuq il-bażi ta’ l-Artikolu 2(6)(a) tar-Regolament bażiku minħabba li kumpanija waħda kellha bejgħ domestiku rappreżentattiv.
(30)
Għal żewġ kumpaniji, l-ispejjeż u l-profitt ta’ SG&A kienu stabbiliti skond l-Artikolu 2(6)(b) minħabba li dawn l-esportaturi kellhom bejgħ rappreżentattiv, fl-andament normali tal-kummerċ, ta’ l-istess kategorija ġenerali ta’ prodotti (jiġifieri. prodotti oħra tal-bott inklużi prodotti tal-frott tal-bott u qamħirrun żgħir tal-bott).
(31)
Għal kumpanija li fadal, l-ispejjeż u l-profitt ta’ SG&A kienu stabbiliti skond l-Artikolu 2(6)(c) tar-Regolament bażiku, fuq il-bażi ta’ medja bil-piż differenzjat ta’ l-ispejjeż imġarrba ta’ SG&A u l-profitt imwettaq fuq il-bejgħ ta’ l-istess kategorija ġenerali ta’ prodotti taż-żewġ kumpaniji bil-bejgħ domestiku ta’ dawn il-prodotti fl-andament normali tal-kummerċ.
(32)
Fejn xieraq, l-ispejjeż ta’ manifattura u l-ispejjeż ta’ SG&A rrappurtati kienu kkoreġuti qabel ma ntużaw fl-eżami ta’ l-andament normali tal-kummerċ u sabiex jinħadmu l-valuri normali.
4. Prezz ta’ esportazzjoni
(33)
Il-bejgħ kollu tal-produtturi kkonċernati li jesportaw saru direttament lil konsumaturi mhux relatati fil-Komunità. Għal dak il-bejgħ, il-prezz ta’ esportazzjoni kien stabbilit skond l-Artikolu 2(8) tar-Regolament bażiku, fuq il-bażi ta’ prezzijiet attwalment imħallsa jew dovuti minn dawn il-konsumaturi indipendenti fil-Komunità.
(34)
Esportatur minnhom xtara parti sostanzjali tal-prodott ikkonċernat mibjugħ lill-Komunità. Ġie ddikjarat li dawn l-akkwisti għandhom jitqiesu bħala parti mis-sistema ta’ nolijiet attwata mill-kumpanija. Minkejja dan, l-oġġetti lesti akkwistati kienu fil-fatt prodotti kompletament minn produtturi indipendenti oħra tal-prodott ikkonċernat. Skond dan, tqies biss il-bejgħ tal-produzzjoni tal-kumpanija nnfisha lill-Komunità waqt id-determinazzjoni tal-marġni tad-dumping.
5. Tqabbil
(35)
It-tqabbil bejn il-valur normali u l-prezz ta’ l-esportazzjoni sar fuq bażi ex-works. Sabiex tiġi żgurata kompetizzjoni ġusta, tqiesu, skond l-Artikolu 2(10) tar-Regolament bażiku, id-differenzi fil-fatturi li jaffettwaw il-komparabilità tal-prezz. Ingħataw fejn applikabbli u ġustifikati, u aġġustati fejn meħtieġ, mitigazzjonijiet għad-differenzi fi, spejjeż tat-trasport, nol tal-baħar u spejjż ta’ assikurazzjoni, spejjeż ta’ ġestjoni, spejjeż ta’ tagħbija u spejjeż anċillari, kummissjonijiet, spejjeż ta’ kreditu u imposti relatati ma’ rati tal-kambju.
(36)
Iż-żewġ produtturi li jesportaw imsemmija fl-inċiż (30) hawn fuq iddikjaraw aġġustament għad-differenzi fil-livell ta’ kummerċ, skond l-Artikolu 2(10)(d)(i) u (ii) jew, b’mod alternattiv, l-Artikolu 2(10)(k) tar-Regolament bażiku. Dawn il-produtturi li jesportaw iddikjaraw li prezzijiet ta’ prodotti bil-marka tagħhom infushom huma differenti minn prodotti bil-marka ta’ bejjiegħ bl-imnut. Minħabba li l-esportazzjonijiet lejn il-Komunità kienu biss prodotti bil-marka tal-bejjiegħ bl-imnut filwaqt li l-bejgħ domestiku tal-kategorija ġenerali ta’ prodotti jinkludi kemm dawk bil-marka tagħhom infushom kif ukoll dawk bil-marka tal-bejjiegħ bl-imnut, għalhekk sar aġġustament skond l-Artikolu 2(10)(d) tar-Regolament bażiku. Il-livell ta’ aġġustament kien stmat fuq il-bażi tar-relazzjoni tal-marġni tal-profitt miksuba mill-industrija tal-Komunità minn prodotti bil-marka tagħhom infushom u fuq il-prodotti kollha.
6. Marġni tad-dumping
(37)
Għall-produtturi li jesportaw meħuda fil-kapjun, ġew stabbiliti marġni individwali tad-dumping fuq il-bażi ta’ tqabbili ta’ valur normali medju bil-piż differenzjat ma’ prezz ta’ esportazzjoni medju bil-piż differenzjat, skond l-Artikolu 2(11) u (12) tar-regolament bażiku.
(38)
Fuq din il-bażi, il-marġni proviżorji tad-dumping espressi bħala persentaġġ tal-prezz konfinali tal-Komunità CIF (spiża, assikurazzjoni, nol), bid-dazju mhux imħallas, huma:
Il-kumpanija
Il-marġni proviżorju tad-dumping
Karn Corn
4,3 %
Malee Sampran
17,5 %
River Kwai
15,0 %
Sun Sweet
11,2 %
(39)
Għall-kumpaniji li kkooperaw li ma ntgħażlux fil-kampjun, il-marġni tad-dumping kien stabbilit fuq il-bażi tal-marġni medju tad-dumping bil-piż differenzjat tal-kumpaniji magħżula fil-kampjun, skond l-Artikolu 9(6) tar-Regolament bażiku. Il-marġni tad-dumping, espress bħala persentaġġ tal-prezz konfinali tal-Komunità CIF, bid-dazju mhux imħallas, huwa 13,2 %.
(40)
Għall-produtturi li jesportaw li ma kkooperawx, il-marġni tad-dumping kien stabbilit fuq il-bażi tal-fatti disponibbli skond l-Artikolu 18 tar-Regolament bażiku. Għal dan l-għan, il-livell ta’ kooperazzjoni l-ewwel kien stabbilit. Tqabbil bejn id-data ta’l-Eurostat marbuta ma’ importazzjonijiet li joriġinaw fit-Tajlandja u tweġibiet ta’ teħid ta’ kampjuni wrew li l-livell ta’ kooperazzjoni kien wieħed għoli (aktar minn 92 %). Għalhekk, u minħabba li ma kien hemm l-ebda indikazzjoni li l-kumpaniji li ma kkooperawx kienu qed iwettqu dumping f’livell aktar baxx, tqies xieraq li l-marġni ta’ dumping għall-kumpaniji li fadal, li ma kkooperawx fl-investigazzjoni, jiġi stipulat fil-livell ta’ l-ogħla marġni tad-dumping li nstab fil-kumapaniji inklużi fil-kampjun. Din l-istrateġija timxi skond il-prassi fissa ta’ l-istituzzjonijiet tal-Komunità u kienet tqieset bħala meħtieġa sabiex ma tipprovdix inċentiv għan-nuqqas ta’ kooperazzjoni. Għalhekk, il-marġni residwu tad-dumping kien ikkalkolat bir-rata ta’ 17,5 %.
D. ĦSARA
1. Produzzjoni tal-Komunità u l-industrija tal-Komunità
(41)
Fi ħdan il-Komunità, il-prodott simili huwa manifatturat minn 18-il produtur. Il-produzzjoni ta’ dawn it-18-il produttur tal-Komunità hija għalhekk meqjusa li tikkostitwixxi l-produzzjoni tal-Komunità fis-sens ta’ l-Artikolu 4(1) tar-Regolament bażiku.
(42)
Minn dawn it-18-il produttur, total ta’ sitta minnhom li huma membri ta’ l-assoċjazzjoni kwerelanti, iddikjaraw l-interess tagħhom li jikkooperaw f’dan il-proċediment fil-limitu ta’ żmien stipulat fin-notifika ta’ inizjazzjoni u kkooperaw kif suppost ma’ l-investigazzjoni. Dawn is-sitt produtturi nstabu li jgħoddu għal proporzjon maġġuri tal-produzzjoni totali tal-Komunità tal-prodott simili, f’dan il-każ għal madwar 70 %. Is-sitt produtturi tal-Komunità għalhekk jikkostitwixxu l-industrija tal-Komunità skond it-tifsira ta’ l-Artikolu 4(1) u l-Artikolu 5(4) tar-Regolament bażiku u minn issa ’l quddiem se jissejħu “l-industrija tal-Komunità”. It-12-il produttur tal-Komunità li fadal minn issa ’l quddiem se jissejħu “produtturi oħra tal-Komunità”. L-ebda wieħed minn dawn it-12-il produttur ma oppona l-kwerela.
2. Konsum tal-Komunità
(43)
Il-konsum tal-Komunità kien stabbilit fuq il-bażi tal-volumi tal-bejgħ tal-produzzjoni nfisha ta’ l-industrija tal-Komunità ddestinata għas-suq tal-Komunità, id-data ta’ volum ta’ importazzjoni dwar is-suq tal-Komunità miksuba mill-Eurostat u, fir-rigward tal-produtturi l-oħra tal-Komunità, minn tagħrif disponibbli mill-minikwestjonarju intenzjonat għat-teħid ta’ kampjun jew mill-kwerelant.
(44)
Fil-PI, is-suq tal-Komunità għall-prodott ikkonċernat u l-prodott simili kien madwar l-istess livell bħal fl-2002, jiġifieri madwar 330 000 tunnellata. Il-konsum baqa’ relattivament stabbli matul il-perjodu meqjus minbarra għall-2004, meta kien 5 % ogħla mill-2002 u l-2003.
2002
2003
2004
PI
Konsum totali tal-KE (tunnellata)
330 842
331 945
347 752
330 331
Indiċi (2002 = 100)
100
100
105
100
Sors: Investigazzjoni, Eurostat, ilment
3. Importazzjonijiet mill-pajjiż ikkonċernat
(a) Volum
(45)
Il-volum ta' importazzjonijiet tal-prodott ikkonċernat mill-pajjiż ikkonċernat lejn il-Komunità tela' minn madwar 22 000 tunnellata fl-2002 għal madwar 42 000 tunnellata fil-PI. Tela' bi 58 % fl-2003, b'40 punt perċentwali ulterjuri fl-2004, qabel ma niżel bi 11-il punt perċentwali fil-PI.
2002
2003
2004
PI
Volum ta' importazzjonijiet mit-Tajlandja (tunnellati)
22 465
35 483
44 435
41 973
Indiċi (2002 = 100)
100
158
198
187
Sehem mis-suq ta' l-importazzjonijiet mit-Tajlandja
6,8 %
10,7 %
12,8 %
12,7 %
Prezz ta' importazzjonijiet mit-Tajlandja (EUR/tunnellata)
797
720
690
691
Indiċi (2002 = 100)
100
90
87
87
Sors: Eurostat
(b) Sehem mis-suq
(46)
Is-sehem mis-suq miżmum mill-esportaturi fil-pajjiż ikkonċernat żdied b’madwar 6 punti perċentwali matul il-perjodu meqjus, minn 6,8 % fl-2002 għal 12,7 % fil-PI. Fid-dettall, l-esportaturi Tajlandiżi ggwadanjaw kważi 4 punti perċentwali fl-2003, 2 punti perċentwali ulterjuri fl-2004 u prattikament ġew stabbli f’dan il-livell fil-PI.
(c) Prezzijiet
(i) Evoluzzjoni tal-prezz
(47)
Bejn l-2002 u l-PI, il-prezz medju ta’ importazzjonijiet tal-prodott ikkonċernat li joriġina fil-pajjiż ikkonċernat niżel bi 13 %. Speċifikament, il-prezzijiet niżlu b’10 % fl-2003 u bi 3 % oħra fl-2004, qabel ma ġew stabbli f’dak il-prezz (jiġifieri madwar 690 EUR/tunnellata) fil-PI.
(ii) Twaqqigħ tal-prezz
(48)
Tqabbil tal-prezz għal tipi simili tal-prodott simili sar bejn il-prezzijiet tal-bejgħ tal-produtturi li jesportaw u l-prezzijiet tal-bajgħ ta’ l-industrija tal-Komunità fil-Komunità. Għal dan l-għan, il-prezzijiet ex-works ta’ l-industrija tal-Komunità, nett mir-ribassi u t-taxxi kollha tqabblu mal-Prezzijiet Konfinali tal-Komunità CIF ta’ produtturi li jesportaw tal-pajjiż ikkonċernat, aġġustati kif suppost għad-dazji konvenzjonali, l-ispejjez ta’ ħatt u l-ispejjeż għall-ħruġ mid-dwana. It-tqabbil wera li matul il-PI l-prodott ikkonċernat li joriġina fil-pajjiż ikkonċernat mibjugħ fil-Komunità waqqa’ l-prezzijiet ta’ l-industrija tal-Komunità bi kwantità ta’ bejn 2 % u 10 %, skond il-produttur li jesporta kkonċernat, bl-eċċezzjoni ta’ żewġ produtturi li jesportaw meħuda fil-kapjun li għalihom ma nstab l-ebda twaqqigħ tal-prezz. Minkejja dan, permezz ta’ proċedura li tqis tip wara tip instab li f’wħud mill-każijiet, il-prezzijiet offruti mill-produtturi li jesportaw ikkonċernati kienu sinifikattivament anqas mill-medja ta’ fuq tal-marġni ta’ twaqqigħ tal-prezz.
4. Qagħda ta’ l-industrija Komunitarja
(49)
Skond l-Artikolu 3(5) tar-Regolament bażiku, il-Kummissjoni eżaminat il-fatturi ekonomiċi u l-indiċi rilevanti kollha li jistgħu jaffettwaw l-istat ta’ l-industrija tal-Komunità.
(50)
Dan is-suq huwa inter alia kkaratterizzat bl-eżistenza ta’ żewġ rotot ta’ bejgħ, jiġifieri bejgħ bil-marka tal-produttur innifsu u bejgħ bil-marka tal-bejjiegħ bl-imnut. Il-bejgħ fl-ewwel rotta s-soltu jiġġenera spejjeż ogħla ta’ bejgħ diretti notevolment lejn kummerċjalizzazzjoni u riklamar, u jeżiġi prezzijiet ogħla tal-bejgħ.
(51)
L-investigazzjoni evidenzjat li l-importazjonijiet kollha mill-esportaturi Tajlandiżi li kkooperaw kienu rilevanti għar-rotta tal-marka tal-bejjiegħ bl-imnut. Tqies bħala xieraq li ssir distinzjoni fl-analiżi tal-ħsara bejn il-bejgħ ta’ l-industrija tal-Komunità li jaqa’ taħt il-marka tagħha nnfisha u dak li jaqa’ taħt il-marka tal-bejjiegħ bl-imnut fejn rilevanti, minħabba li l-kompetizzjoni min-naħa ta’ importazzjonijiet li huma l-oġġett ta’ dumping hija ffaċjata l-ewwel u qabel kollox mill-prodotti simili tal-Komunità mibjugħa taħt il-marka tal-bejjiegħ bl-imnut. Din id-distinzjoni saret b’mod partikolari għad-determinazzjoni tal-volum tal-bejgħ, il-prezzijiet tal-bejgħ u l-profittabilità. Minkejja dan, f’ġieħ il-kompletezza, it-totali (inklużi kemm bil-marka ta’ l-industrija Komunitarja nnifisha kif ukoll b’dik tal-bejjiegħ bl-imnut) qegħdin jintwerew u jiġu kkumentati. Matul il-PI, il-bejgħ ta’ l-industrija tal-Komunità li jaqa’ taħt il-marka tal-bejjiegħ bl-imnut kien jgħodd għal madwar 63 % tal-bejgħ totali ta’ l-industrija tal-Komunità (marka ta’ l-industrija tal-Komunità nnifisha u marka tal-bejjiegħ bl-imnut).
(a) Produzzjoni
(52)
Minn livell ta’ madwar 257 000 tunellata fl-2002, il-produzzjoni ta’ l-industrija tal-Komunità naqset kważi b’mod kostanti matul il-perjodu meqjus. Fil-PI, kienet madwar 16 % anqas milli fl-2002. B’mod speċifiku, naqset b’6 % fl-2003, żdiedet kemmxejn bi 3 punti perċentwali fl-2004, qabel ma reġgħet naqset b’mod drastiku bi 13-il punt perċentwali fil-PI.
2002
2003
2004
PI
Produzzjoni (tunnellati)
257 281
242 341
249 350
216 129
Iniċi (2002 = 100)
100
94
97
84
Sors: Investigazzjoni
(b) Rati tal-kapaċità u ta’ l-utilizzazzjoni tal-kapaċità
(53)
Il-kapaċità tal-produzzjoni kienet madwar 276 000 tunellata fl-2002, u madwar 293 000 fil-PI. Fid-dettall, il-kapaċità tal-produzzjoni l-ewwel żdiedet b’9 % fl-2003, qabel ma’ niżlet bi 3 punti perċentwali fl-2004. Baqgħet f’dan il-livell fil-PI. Bejn l-2002 u l-PI, telgħet b’6 %. Iż-żieda ta’ l-2003 kienet essenzjalment dovuta għal żieda ta’ kapaċità ta’ produttur wieħed partikolari, maħsuba sabiex taqdi swieq li mhumiex ta’ l-UE. Iż-żieda kienet konsiderevolment kontrabilanċjata fl-2004 minħabba li għalqu produtturi oħra tal-Komunità.
2002
2003
2004
PI
Kapaċità ta' produzzjoni (tunnellati)
276 360
300 869
293 424
293 424
Indiċi(2002 = 100)
100
109
106
106
Utilizzazzjoni tal-kapaċità
93 %
81 %
85 %
74 %
Indiċi (2002 = 100)
100
87
91
79
Sors: Investigazzjoni
(54)
L-utilizzazzjoni tal-kapaċità kienet 93 % fl-2002. Niżlet għal 81 % fl-2003, reġgħet żdiedet għal 85 % fl-2004, qabel ma niżlet distintament għal 74 % fil-PI. Dan jirrifletti l-produzzjoni u l-volum ta’ bejgħ li qegħdin jonqsu kif deskritt fl-inċiżi (52), (56) u (57).
(c) Ħażniet
(55)
Il-livell ta’ ħażniet finali ta’ l-industrija tal-Komunità żdiedu bi 2 % fl-2003, b’10 punti perċentwali ulterjuri fl-2004, qabel ma nqasu b’14-il punt perċentwali fil-PI. Matul il-PI, il-ħażniet ta’ l-industrija tal-Komunità kienu madwar 170 000 tunnellata. Kollox ma’ kollox, il-livell ta’ l-inventarju fil-PI kien qrib ħafna ta’ dak ta’ l-2002. Minkejja dan għandu jiġi nnutat, li l-livell ta’ inventarji mhuwiex indikatur sinifikanti ta’ ħsara għal din l-industrija partikolari, minħabba li tipproduċi skond l-ordni. Il-livell għoli ta’ inventorji fl-aħħar ta’ kull sena (madwar 75 % tal-volum annwali tal-produzzjoni) huwa marbut mal-fatt li l-ħsad u l-ipproċessar fil-laned tipikament jintemmu f’Ottubru ta’ kull sena. Għalhekk il-ħażniet huma oġġetti li qegħdin jistennew id-dispaċċ matul il-perjodu ta’ Novembru sa Lulju.
2002
2003
2004
PI
Skorta ta' l-għeluq (tunnellati)
173 653
177 124
194 576
169 693
Indiċi (2002 = 100)
100
102
112
98
Sors: Investigazzjoni
(d) Volum tal-bejgħ
(56)
Il-volum tal-bejgħ mill-industrija tal-Komunità tal-produzzjoni tagħha nnfisha maħsuba għall-marka tal-bejjiegħ bl-imnut fis-suq tal-Komunità lil konsumaturi li mhumiex relatati l-ewwel żdied b’4 % fl-2003, naqas bi 11-il punt perċentwali fl-2004, u qagħad f’dan il-livell fil-PI. Bejn l-2002 u l-PI, dan il-bejgħ naqas b’madwar 7 %, minn livell ta’ madwar 125 000 tunnellata fl-2002.
2002
2003
2004
PI
Volum tal-bejgħ tal-KE (marka tal-bejjiegħ bl-imnut) lil konsumaturi mhux relatati (tunnellati)
124 878
130 145
116 703
116 452
Indiċi (2002 = 100)
100
104
93
93
Volum tal-bejgħ tal-KE (marka proprja u dik tal-bejjiegħ bl-imnut) lil konsumaturi mhux relatati (tunnellati)
193 657
198 147
189 090
184 645
Indiċi (2002 = 100)
100
102
98
95
Sors: Investigazzjoni
(57)
Il-volumi totali (kemm dawk bil-marka ta’ l-industrija Komunitarja nfisha kif ukoll b’dik tal-bejjiegħ bl-imnut) tal-produzzjoni tagħha nfisha fis-suq tal-Komunità lil konsumaturi mhux relatati segwew bejn wieħed u ieħor l-istess forma, għalkemm b’mod anqas distint. Minn livell inizjali ta’ madwar 194 000 tunnellata fl-2002, l-ewwel żdiedu bi 2 % fl-2003, naqsu b’4 punti perċentwali fl-2004, u komplew jonqsu bi 3 punti perċentwali fil-PI. Bejn l-2002 u l-PI, dan il-bejgħ naqas b’madwar 5 %.
(e) Sehem mis-suq
(58)
Is-sehem mis-suq fil-pussess ta’ l-industrija tal-Komunità tela’ minn 58,5 % fl-2002 għal 59,7 % fl-2003, qabel ma naqas f’daqqa għal 54,4 % fl-2004. Matul il-PI, irkupra ftit għal 55,9 %. Matul il-perjodu meqjus, l-industrija tal-Komunità tilfet 2,6 punti perċentwali tas-sehem mis-suq.
2002
2003
2004
PI
Sehem mis-suq ta' l-industrija tal-Komunità (marka proprja u dik tal-bejjiegħ bl-imnut)
58,5 %
59,7 %
54,4 %
55,9 %
Indiċi (2002 = 100)
100
102
93
95
Sors: Investigazzjoni
(f) Tkabbir ekonomiku
(59)
Bejn l-2002 u l-PI, meta l-konsum tal-Komunità baqa’ livell, il-volum tal-bejgħ maħsub għall-marka tal-bejjiegħ bl-imnut ta’ l-industrija tal-Komunità fuq is-suq tal-Komunità naqas b’madwar 7 %, filwaqt li l-volum tal-bejgħ ta’ l-industrija tal-Komunità maħsub kemm għal marka ta’ l-industrija Komunitarja nfisha kif ukoll għal dik tal-bejjiegħ bl-imnut fis-suq tal-Komunità naqas b’madwar 5 %. Bejn l-2002 u l-PI, l-industrija tal-Komunità tilfet madwar 2,6 punt perċentwali tas-sehem mis-suq, filwaqt li l-importazzjonijiet li kienu oġġett ta’ dumping iggwadanjaw madwar 6 punti perċentwali tas-sehem mis-suq, li jikkorrispondu għal żieda ta’ 10 % ta’ madwar 20 000 tunnellata mibjugħa fis-suq tal-Komunità. Għalhekk huwa konkluż li l-industrija tal-Komunità ma tistax tibbenefika minn kwalunkwe tkabbir ekonomiku.
(g) Impjieg
(60)
Il-livell ta’ impjieg ta’ l-industrija l-ewwel żdied b’9 % bejn l-2002 u l-2003, niżel bi 11-il punt perċentwali fl-2004, u niżel b’mod ulterjuri b’4 punti peċentwali fil-PI. B’kollox, l-impjieg ta’ l-industrija tal-Komunità niżel b’6 % bejn l-2002 u l-PI, jiġifieri minn madwar 1 520 persuna għal 1 420 persuna. Iffaċċjata bil-waqa’ fil-volum tal-bejgħ kif jidher taħt l-inċiżi (56) u (57) hawn fuq, l-industrija tal-Komunità ma kellha l-ebda għażla ħlief li tagħti s-sensja lil wħud mill-ħaddiema sabiex tibqa’ kompetittiva.
2002
2003
2004
PI
Impjieg (persuni)
1 518
1 649
1 482
1 420
Indiċi (2002 = 100)
100
109
98
94
Sors: Investigazzjoni
(h) Produttività
(61)
Il-produttività tal-ħaddiema ta’ l-industrija tal-Komunità, imkejla bħala produttività (tunnellata) għal kull persuna impjegata, li tibda minn livell ta’ 169 tunnellata għal kull impjegat, l-ewwel naqas bi 13 % fl-2003, sussegwentement żdied bi 12-il punt perċentwali fl-2004, u fl-aħħar niżel b’9 punti perċentwali fil-PI. Dan l-iżvilupp jirrifletti l-fatt li l-’waqgħa fil-produzzjoni kienet aktar pronunzjata minn dik fin-numru tal-ħaddiema.
2002
2003
2004
PI
Produttività (tunnellata għal kull impjegat)
169
147
168
152
Indiċi (2002 = 100)
100
87
99
90
Sors: Investigazzjoni
(i) Pagi
(62)
Bejn l-2002 u l-PI, il-paga medja għal kull impjegat żdiedet b’19 %. B’mod speċifiku, żdiedet b’4 % fl-2003, b’9 punti perċentwali oħra fl-2004 u fl-aħħar b’6 punti perċentwali fil-PI. Iż-żieda ta’ l-2004 u l-PI tidher aktar mgħaġġla mill-medja. Dan huwa dovut għal dan li ġej. Id-data ta’ l-akbar żewġ produtturi li jikkooperaw kienet affettwata mit-tneħħija gradwali ta’ skema nazzjonali mmirata lejn is-sussidjar ta’ kontribuzzjonijiet tas-sigurtà soċjali. B’konsegwenza, l-ispejjeż tas-sigurtà soċjali kienu minimizzati artifiċjalment fl-2002 u l-2003.
2002
2003
2004
PI
Spiża annwali ta' ħidma għal kull impjegat (EUR)
22 283
23 141
25 152
26 585
Indiċi (2002 = 100)
100
104
113
119
Sors: Investigazzjoni
(j) Fatturi li jaffettwaw il-prezzijiet tas-suq
(63)
Il-prezzijiet ta’ l-unità għal bejgħ ta’ l-industrija tal-Komunità tal-prodotti tal-marka tal-bejjiegħ bl-imnut lil konsumaturi mhux relatati naqsu kważi b’mod kostanti matul il-perjodu meqjus. Minn livell ta’ madwar 1 050 EUR/tunnellata fl-2002, naqsu b’4 % fl-2003, b’9 punti perċentwali oħra fl-2004, qabel ma żdiedu b’mod marġinali b’2 punti perċentwali fil-PI, meta laħqu livell ta’ 928 EUR/tunnellata. B’kollox, it-tnaqqis kien ta’ 11 % bejn l-2002 u l-PI.
2002
2003
2004
PI
Prezz ta' l-unità tas-suq tal-KE (marka tal-bejjiegħ bl-imnut) (EUR/tunnellata)
1 047
1 010
914
928
Indiċi (2002 = 100)
100
96
87
89
Prezz ta' l-unità tas-suq tal-KE (marka proprja u dik tal-bejjiegħ bl-imnut) (EUR/tunnellata)
1 151
1 126
1 060
1 064
Indiċi (2002 = 100)
100
98
92
92
Sors: Investigazzjoni
(64)
Il-prezzijiet tal-bejgħ ta’ l-industrija tal-Komunità totali (kemm dawk bil-marka ta’ l-industrija Komunitarja nfisha kif ukoll b’dik tal-bejjiegħ bl-imnut) fis-suq tal-Komunità lil konsumaturi mhux relatati segwew bejn wieħed u ieħor l-istess forma. Minn livell ta’ madwar 1 150 EUR/tunnellata fl-2002, l-ewwel naqsu b’2 % fl-2003, niżlu b’6 punti perċentwali oħra fl-2004, u qagħdu bejn wieħed u ieħor f’dan il-livell fil-PI. F’livell ta’ madwar 1 060 EUR/tunnellata, dawn il-prezzijiet tal-bejgħ kienu 8 % anqas minn dawk osservati fl-2002.
(65)
Meta wieħed iqis li l-volum u l-livell tat-twaqqigħ tal-prezz ta’ l-importazzjonijiet ikkonċernati, dawn l-importazzjonijiet żgur li kienu fattur li jaffettwa l-prezzijiet.
(k) Profittabilità u d-dħul fuq investiment
(66)
Matul il-perjodu meqjus, il-profittabilità tal-bejgħ ta’ l-industrija tal-Komunità maħsub għall-marka tal-bejjiegħ bl-imnut, espressa bħala persentaġġ tal-bejgħ nett, niżlet minn 17 % fl-2002 għal madwar 11 % fl-2003, għal madwar 5 % fl-2004 u għal madwar 3 % fil-PI.
2002
2003
2004
PI
Profittabilità ta' bejgħ tal-KE lil konsumaturi mhux relatati (marka tal-bejjiegħ bl-imnut) (% ta' bejgħ nett)
17,0 %
11,1 %
4,6 %
2,9 %
Indiċi (2002 = 100)
100
66
27
17
Profittabilità ta' bejgħ tal-KE lil konsumaturi mhux relatati (markaproprja u dik tal-bejjiegħ bl-imnut) (% ta' bejgħ nett)
21,4 %
17,3 %
13,6 %
10,7 %
Indiċi (2002 = 100)
100
81
64
50
DMI (marka proprja u dik tal-bejjiegħ bl-imnut) (qligħ f' % tal-valur nett fuq il-karta ta' investimenti)
59,8 %
43,2 %
32,3 %
25,1 %
Indiċi (2002 = 100)
100
72
54
42
Sors: Investigazzjoni
(67)
Il-profittabilità tal-bejgħ tal-prodotti ta’ l-industrija tal-Komunità maħsuba kemm għal marka proprja kif ukoll għal marka tal-bejjiegħ bl-imnut niżlet ikoll minn madwar 21 % fl-2002 għal madwar 17 % fl-2003, għal madwar 14 % fl-2004 u għal madwar 11 % fil-PI. In-nuqqas huwa għalhekk inqas eċċessiv għal bejgħ taħt il-marka tal-bejjiegħ bl-imnut waħdu.
(68)
Id-dħul mill-investiment (“DMI”), espress bħala qligħ (kemm dawk bil-marka ta’ l-industrija Komunitarja nfisha kif ukoll b’dik tal-bejjiegħ bl-imnut) espress bħala persentaġġ tal-valur nett ta’ kontabilità ta’ investimenti, segwa b’mod ġenerali x-xejra ta’ profittabilità msemmija l-aħħar. Niżel minn livell ta’ madwar 60 % fl-2002 għal madwar 43 % fl-2003, għal madwar 32 % fl-2004, qabel ma fl-aħħar laħaq livell ta’ madwar 25 % fil-PI, u għalhekk naqas b’58 punt perċentwali matul il-perjodu meqjus.
(l) Likwidità u l-ħila li jinkiseb il-kapital
(69)
Il-likwidità netta minn attivitajiet operattivi kienet madwar 46 miljun EUR fl-2002. Naqset għal madwar 32 miljun EUR fl-2003, għal 17-il miljun EUR, qabel ma rkuprat ftit għal madwar 22 miljun EUR fil-PI. L-ebda wieħed mill-produtturi tal-Komunità li kkooperaw ma indika li esperjenza diffikultajiet li jikseb il-kapital.
2002
2003
2004
PI
Likwidità (marka proprja u dik tal-bejjiegħ bl-imnut) (000 EUR)
46 113
31 750
17 057
22 051
Indiċi (2002 = 100)
100
69
37
48
Sors: Investigazzjoni
(m) Investimenti
(70)
L-investimenti annwali ta’ l-industrija tal-Komunità fil-produzzjoni tal-prodott simili naqsu b’55 % mill-2002 sa l-2003, qabel ma żdiedu bi 18 % fl-2004 u bi 13 % oħra fil-PI. B’kollox, matul il-perjodu meqjus, l-investiment naqas b’24 %. Bl-eċċezzjoni ta’ produttur wieħed tal-Komunità li kkoopera, kif indikat taħt l-inċiż (53) hawn fuq, l-investimenti ta’ l-industrija tal-Komunità kienu maħsuba għaż-żamma u r-rinnovazzjoni ta’ tagħmir eżistenti, u mhux għal raġunijet ta’ żieda tal-kapaċità.
2002
2003
2004
PI
Investimenti netti (000 EUR)
12 956
5 864
8 101
9 858
Indiċi (2002 = 100)
100
45
63
76
Sors: Investigazzjoni
(n) Kobor tal-marġni tad-dumping
(71)
Fid-dawl tal-volum, is-sehem mis-suq u l-prezzijiet ta’ l-importazzjonijiet mill-pajjiż ikkonċernat, l-impatt fuq l-industrija tal-Komunità ta’ l-importanza tal-marġni konkreti tad-dumping ma tistax titqies li hija negliġibbli.
(o) Irkupru mill-effetti ta’ dumping li seħħ fl-imgħoddi
(72)
Fin-nuqqas ta’ kwalunkwe tagħrif dwar l-eżistenza ta’ dumping qabel il-qagħda vverifikata fil-proċediment attwali, dan il-fattur huwa meqjus bħala irrilevanti.
5. Konklużjoni dwar il-ħsara
(73)
Bejn l-2002 u l-PI il-volum ta’ importazzjonijiet li huma oġġett ta’ dumping tal-prodott ikkonċernat li joriġinaw fil-pajjiż ikkonċernat kważi rdoppja u sehemhom mis-suq tal-Komunità żdied b’madwar 6 punti perċentwali. Il-prezzijiet medji ta’ importazzjonijiet li kienu oġġetti ta’ dumping aktar baxxi minn dawk ta’ l-industrija tal-Komunità matul il-perjodu meqjus. Barra minn dan, matul il-PI, il-prezzijiet ta’ l-importazzjonijiet mill-pajjiż ikkonċernat waqqgħu sinifikamentb’mod sinifikattiv lil dawk ta’ l-industrija tal-Komunità. Fil-fatt, bl-eċċezzjoni ta’ żewġ produtturi li jesportaw li kkooperaw, tqabbil ta’ prezz bejn mudell u ieħor evidenzja marġni ta’ twaqqigħ tal-prezz ta’ 2 sa 10 % fil-PI.
(74)
Numru tassew żgħir ta’ indikaturi esperjenzaw żvilupp pożittiv bejn l-2002 u l-PI. Il-kapaċità ta’ produzzjoni żdiedet b’6 punti ta’ persentaġġ u l-ispejjeż annwali tax-xogħol żdiedu b’madwar 19 %. Minkejja dan, deher taħt l-inċiżi (53) u (62) hawn fuq li raġunijiet partikolari jispjegaw dawn l-iżviluppi atipiċi.
(75)
Min-naħa l-oħra, deterjorazzjoni ċara fil-qagħda ta’ l-industrija tal-Komunità kienet evidenzjata matul il-perjodu meqjus. Il-biċċa l-kbira ta’ l-indikaturi ta’ ħsara żviluppaw b’mod negattiv bejn l-2002 u l-PI. volum ta’ produzzjoni niżel b’16 %, utilizzazzjoni tal-kapaċità tilfet 19-il punt perċentwali, volum ta’ bejgħ ta’ l-industrija tal-Komunità ta’ prodotti bil-marka tal-bejjiegħ bl-imnut niżel b’7 %, volum ta’ bejgħ ta’ l-industrija tal-Komunità ta’ prodotti bil-marka kemm ta’ l-industrija Komunitarja nfisha kif ukoll dik tal-bejjiegħ bl-imnut niżel b’5 %, l-industrija tal-Komunità tilfet 2,6 punti perċentwali tas-sehem mis-suq, l-impjieg niżel b’6 %, il-prezz tal-bejgħ ta’ l-industrija tal-Komunità (kemm jekk jitqiesu l-marki tal-bejjiegħ bl-imnut kif ukoll il-marki kollha) niżel minn 17 % għal madwar 3 % filwaqt li l-profittabilità fuq il-bejgħ kemm tal-marka proprja kif ukoll dik tal-bejjiegħ bl-imnut niżlet minn 21 % għal madwar 11 % fuq id-dħul mill-investiment u l-likwidità naqset ukoll.
(76)
Fid-dawl ta’ dak li ntqal, huwa konkluż b’mod provviżorju li l-industrija Komunitarja soffriet ħsara materjali fis-sens ta’ l-Artikolu 3 (5) tar-Regolament bażiku.
E. KAWŻALITÀ
1. Daħla
(77)
Skond l-Artikolu 3(6) u (7) tar-Regolament bażiku, il-Kummissjoni eżaminat jekk l-importazzjonijiet li huma oġġett ta’ dumping ikkawżawx ħsara lill-industrija Komunitarja ta’ grad tali li tista’ tiġi kklassifikata bħala materjali. Fatturi magħrufin oħra minbarra l-importazzjonijiet li kienu l-oġġett ta’ dumping, li setgħu fl-istess ħin jagħmlu ħsara lill-industrija Komunitarja, kienu eżaminati wkoll biex jiġi żgurat li ħsara possibbli kkaawżata minn dawn il-fatturi l-oħra ma kinitx attribwita għall-importazzjonijiet li kienu l-oġġett ta’ dumping.
2. Effett ta’ l-importazzjonijiet li huma l-oġġett ta’ dumping
(78)
Iż-żieda sinifikanti fil-volum ta’ importazzjonijiet li huma l-oġġett ta’ dumping b’87 % bejn l-2002 u l-PI, u s-sehem tagħha korrispondenti mis-suq tal-Komunità, jiġifieri madwar 6 punti perċentwali, kif ukoll it-twaqqigħ tal-prezz misjub (bejn 2 % u 10 % skond l-esportatur, bl-eċċezzjoni ta’ żewġ produtturi li jesportaw li għalihom ma nstab l-ebda twaqqigħ fil-prezz) seħħet fl-istess waqt mad-deterjorazzjoni tal-qagħda ekonomika ta’ l-industrija tal-Komunità. Bejn l-2002 u l-PI, il-produzzjoni naqset b’16 %, l-utilizzazzjoni tal-kapaċità tilfet madwar 20 punt perċentwali, il-volum tal-bejgħ ta’ prodotti bil-marka tal-bejjiegħ bl-imnut li l-ewwel u qabel kollox ikkompeta ma’ l-importazzjonijiet li kienu l-oġġett ta’ dumping, niżel b’7 %, il-Komunità tilfet 2,6 punti perċentwali tas-sehem mis-suq, l-impjieg niżel b’6 %, il-prezz tal-bejgħ ta’ l-unità għal prodotti bil-marka tal-bejjiegħ bl-imnut niżel bi 11 %, investimenti niżlu b’24 %, profittabilità tal-bejgħ niżlet konsiderevolment u l-likwidità naqset bin-nofs. Għalhekk huwa proviżorjament konkluż li l-importazzjonijiet li huma oġġett ta’ dumping kellhom impatt negattiv sinifikanti fuq il-qagħda ta’ l-industrija tal-Komunità.
3. Effett ta’ fatturi oħra
(a) Prestazzjoni ta’ l-industrija tal-Komunità
(79)
Bosta partijiet interessati ddikjaraw li kwalunkwe ħsara li ġarrbet l-industrija tal-Komunità kienet dovuta għal prestazzjoni fqira tagħha ta’ esportazzjoni.
(80)
Kif wieħed jista’ jara mit-tabella hawn taħt, il-volum ta’ bejgħ ta’ esportazzjonijiet (kemm bil-marka proprja kif ukoll b’dik tal-bejjiegħ bl-imnut) żdied bi 17 % matul il-perjodu meqjus. Il-prezz ta’ l-unità ta’ dan il-bejgħ żdied b’7 % matul il-perjodu meqjus, sabiex laħaq livell ta’ madwar 1 000 EUR fil-PI. Kemm l-iżviluppi f’termini ta’ kwantitajiet kif ukoll f’termini ta’ prezzijiet jikkuntrastaw b’mod distint ma’ l-iżviluppi negattivi deskritti fl-inċiżi (63), (64), (66) u (67) hawn fuq fir-rigward tal-bejgħ ta’ l-industrija tal-Komunità fis-suq tal-Komunità.
2002
2003
2004
PI
Volum ta' bejgħ ta' esportazzjoni (marka proprja u dik tal-bejjiegħ bl-imnut) (tunnellati)
48 478
48 170
51 062
56 821
Indiċi (2002 = 100)
100
99
105
117
Sors: Investigazzjoni
(81)
Minbarra dan, għandu jiġi nnutat li x-xejra ta’ profittabilità deskritta taħt l-inċiżi (66) u (67) hawn fuq tirrifletti esklussivament għall-bejgħ ta’ l-industrija Komunitarja fil-Komunità. Għalehekk din il-profittabilità ma tikkonċernax il-bejgħ ta’ l-esportazzjoni. Għalhekk tqies li l-attività ta’ l-esportazzjoni ma tistax tkun ikkontribwixxiet f’xi mod għall-ħsara mġarrba mill-industrija tal-Komunità.
(b) Tnaqqis tal-konsum fis-suq tal-Komunità
(82)
Bosta partijiet interessati ddikjaraw li kwalunkwe ħsara mġarrba mill-industrija tal-Komunità kienet dovuta għat-tnaqqis ta’ konsum fis-suq tal-Komunità.
(83)
Kif deher taħt l-inċiż (44) hawn fuq, il-konsum baqa’ stabbli matul il-perjodu meqjus. L-argument huwa għalhekk rifjutat.
(c) Żieda fl-ispejjeż tal-produzzjoni ta’ l-industrija tal-Komunità
(84)
Bosta partijiet interessati ddikjaraw li kwalunkwe ħsara mġarrba mill-industrija tal-Komunità kienet marbuta maż-żieda fl-ispejjeż tagħha ta’ produzzjoni. U notevolment għaż-żieda ta’ l-ispejjeż ta’ kapital fiss u spejjeż tax-xogħol.
(85)
Kif deher taħt l-inċiż (62) hawn fuq, l-ispejjeż ta’ xogħol ta’ l-unità fil-fatt żdiedu b’19 % matul il-perjodu meqjus. L-ispjegazzjoni għal dan l-iżvilupp ingħatat skond l-inċiż (62) hawn fuq.
(86)
Kif wieħed jista’ jara mit-tabella ta’ hawn taħt, l-ammont annwali ta’ deprezzament ta’ assi fissi ta’ l-industrija tal-Komunità involuti direttament fil-produzzjoni tal-prodott simili b’madwar 10 % matul il-perjodu meqjus. L-ispejjeż totali ta’ produzzjoni ta’ l-unità żdiedu biss 5 % matul il-pejodu meqjus. Din iż-żieda tidher waħda moderata fid-dawl ta’ dan li ġej. Element importanti ta’ l-ispiża huwa l-bott, li jgħodd għal madwar 40 % ta’ l-ispejjeż tal-produzzjoni tal-produtturi tal-Komunità. Il-prezz tal-bott tela’ b’madwar 15 % matul il-perjodu meqjus. Minkejja dan, l-azzar huwa komodità kkwotata internazzjonalment u kemm l-industrija tal-Komunità kif ukoll il-kompetituri Tajlandiżi jixtru l-bottijiet vojta tagħhom bi prezzijiet simili. Għalhekk huwa ferm probabbli li l-produtturi Tajlandiżi kienu affettwati b’mod simili b’dan l-iżvilupp, li kellu jgħaddi għal fuq il-prezzijiet tal-bejgħ kemm tal-produtturi Tajlandiżi kif ukoll tal-Produtturi tal-Komunità, fin-nuqqas ta’ dumping u ta’ trażżin tal-prezz. Minkejja dan, kif muri fl-inċiż (47) hawn fuq, il-produtturi Tajlandiżi li jesportaw ma’ tellgħux il-prezzijiet tagħhom tal-bejgħ ta’ l-esportazzjoni skond dan, iżda saħansitra naqsuhom bi 13 % jew aktar matul il-perjodu meqjus. Għandu wkoll jiġi nnutat li l-investigazzjoni wriet li l-ispiża totali ta’ esportazzjoni meta tingħadd flimkien mat-trasport kienet qrib ħafna ta’ l-ispiża totali tal-produzzjoni ta’ l-industrija tal-Komunità. Importazzjonijiet li huma l-oġġett ta’ dumping huma għalhekk meqjusa aktar effiċjenti mil-lat ta’ spiża mill-industrija tal-Komunità.
2002
2003
2004
PI
Deprzzament ta' assi fissi (000 EUR)
10 356
11 501
10 953
9 286
Indiċi (2002 = 100)
100
111
106
90
Spiża ta' l-unita tal-produzzjoni (EUR/tunnellata)
904
930
916
950
Indiċi (2002 = 100)
100
103
101
105
Sors: Investigazzjoni
(87)
Id-determinazzjoni distinta ta’ profittabilità li ġiet innutata bejn l-2002 u l-PI hija għalhekk mhux attribwibbli għal xi nuqqas fil-valur ta’ l-ispejjeż tal-produzzjoni, iżda għan-nuqqas fil-prezzijiet tal-bejgħ. Fil-fatt, il-prezzijiet tal-bejgħ ta’ l-industrija tal-Komunità waqgħu bi 11 % bejn l-2002 u l-PI, bħala konsegwenza tad-dipressjoni fil-prezz u t-trażżin tal-prezz ikkważat mill-importazzjonijiet li kienu l-oġġett ta’ dumping. Iż-żieda fl-ispejjeż tal-produzzjoni għalhekk kellha biss rwol limitat fil-ħsara mġarrba mill-industrija tal-Komunità, jekk kellha rwol, u sa ċertu punt li mhuwiex tali li jikser it-rabta kawżali bejn l-importazzjonijiet li huma oġġett ta’ dumping u ħsara materjali mġarrba mill-industrija tal-Komunità.
(d) Varjazzjonijiet tal-munita
(88)
Parti waħda interessata ddikjarat li kwalunkwe ħsara li ġarrbet l-industrija tal-Komunità kienet dovuta għal varjazzjonijiet ta’ rati tal-kambju li ma kinux favorevoli.
(89)
Huwa mfakkar li l-investigazzjoni għandha tistabbilixxi jekk l-importazzjonijiet li huma l-oġġett ta’ dumping (f’termini ta’ prezzijiet u volumi) ikkawżawx ħsara materjali lill-industrija tal-Komunità jew jekk tali ħsara materjali kinitx dovuta għal fatturi oħra. F’dan ir-rigward, l-Artikolu 3(6) tar-Regolament bażiku jirreferi għal turija li l-livell tal-prezz ta’ l-importazzjonijiet li huma l-oġġett ta’ dumping jikkawża ħsara. Għalhekk jirreferi sempliċement għal differenza bejn il-livelli tal-prezzijiet, u għalhekk ma hemm l-ebda rekwiżit għall-analiżi tal-fatturi li jaffettwaw il-livell ta’ dawn il-prezzijiet.
(90)
F’termini prattiċi, l-effett ta’ l-importazzjonijiet li huma l-oġġett ta’ dumping fuq il-prezzijiet ta’ l-industrija tal-Komunità huwa essenzjalment eżaminat billi jiġi stabbilit it-twaqqigħ tal-prezz, id-depressjoni tal-prezz u t-trażżin tal-prezz. Għal dan l-għan, jitqabblu l-prezzijiet ta’ esportazzjoni li huma l-oġġett ta’ dumping u l-prezzijiet tal-bejgħ ta’ l-industrija tal-Komunità, u l-prezzijiet ta’ l-esportazzjoni użati għall-kalkoli tal-ħsara jistgħu kultant jirrikjedu li jinqalbu għall-munita oħra sabiex ikun hemm bażi kumparabbli. Konsegwentement, l-użu ta’ rati tal-kambju f’dan il-kuntest jiżgura li d-differenza fil-prezz hija stabbilita fuq bażi kumparabbli. Minn dan, jidher ovvju li r-rata tal-kambju tista’ fil-prinċipju ma tkunx fattur ieħor tal-ħsara.
(91)
Dan ta’ hawn fuq huwa skond il-kliem ta’ l-Artikolu 3(7) tar-Regolament bażiku, li jirreferi għal fatturi magħrufa minbarra importazzjonijiet li huma l-oġġetti ta’ dumping. Fil-fatt, il-lista tal-fatturi l-oħra magħrufa f’dan l-Artikolu ma tagħmel referenza għal ebda fattur li jaffettwa l-livell tal-prezz ta’ l-importazzjonijiet li huma l-oġġett ta’ dumping. Bħala total, jekk l-esportazzjonijiet ikunu l-oġġet ta’ dumping, u jekk jibbenefikaw minn żvilupp favorevoli ta’ rati tal-kambju, diffiċli li wieħed jara kif l-iżvilupp ta’ tali rata tal-kabju tista’ tkun fattur ieħor li qiegħed jikkawża ħsara.
(92)
Għalhekk l-analiżi tal-fatturi li jaffettwaw il-livell tal-prezzijiet ta’ l-importazzjonijiet li huma l-oġġett ta’ dumping, kemm jekk hija varjazzjonijiet tar-rata tal-kambju u kemm jekk hija xi ħaġa oħra, ma tistax tkun konklussiva u analiżi tali tmur lil hinn mir-rekwiżiti tar-Regolament bażiku. Għaldaqstant l-argument huwa rifjutat.
(e) Importazzjonijiet minn pajjiżi terzi oħra
(93)
Importazzjonijiet minn pajjiżi terzi minbarra t-Tajlandja naqsu matul il-perjodu meqjus b’madwar 44 %, jiġifieri minn madwar 23 000 tunnellata fl-2002 għal madwar 13 000 tunellata fil-PI. Is-sehem korrispondenti mis-suq niżel ukoll minn madwar 7 % għal madwar 3,8 %. Skond id-data tal-Eurostat, prezzijiet medji għal importazzjonijiet minn pajjiżi terzi oħra kienu sostanzjalment ogħla kemm minn prezzijiet mill-pajjiż ikkonċernat kif ukoll prezzijiet ta’ l-industrija tal-Komunità. Il-prezzijiet kienu madwar 1 100 €/tonne fl-2002 u żdied b’madwar 2 % bejn l-2002 u l-PI. L-ebda wieħed mill-pajjiżi terzi, meta meħud individwalment, ma kellu sehem mis-suq ’il fuq minn 2 % matul il-PI, u l-ebda wieħed minnhom ma kellu prezz ta’ importazzjoni matul il-PI li kien anqas mill-prezzijiet tal-pajjiż ikkonċernat u l-prezzijiet ta’ l-industrija tal-Komunità. Fl-aħħar, ma kien hemm l-ebda evidenza li ngħatat li xi ħadd mill-pajjiżi terzi kien ipprattika dumping ta’ prodott simili fis-suq tal-Komunità.
(94)
Meta wieħed iqis it-tnaqqis fil-volumi u l-ishma mis-suq tal-pajjiżi terzi ta’ hawn fuq, u l-fatt li l-prezz medju tagħhom kien b’mod sinifikattiv ogħla kemm minn dawk tal-pajjiżi kkonċernati kif ukoll l-industrija tal-Komunità, huwa konkluż li l-importazzjonijiet minn pajjiżi terzi oħra ma kkontribwixxewx għal ħsara materjali mġarrba mill-industrija tal-Komunità. Bil-maqlub, dawn l-importazzjonijiet probabbliment kienu affettwati negattivament mill-importazzjonijiet li huma l-oġġett ta’ dumping.
2002
2003
2004
PI
Volum ta' importazzjonijiet mill-bqija tad-dinja (tunnellati)
22 698
15 764
19 683
12 643
Indiċi (2002 = 100)
100
69
87
56
Sehem mis-suq ta' importazzjonijiet mill-bqija tad-dinja
6,9 %
4,7 %
5,7 %
3,8 %
Prezz ta' importazzjonijiet mill-bqija tad-dinja (EUR/tunnellata)
1 098
1 084
1 020
1 125
Indiċi (2002 = 100)
100
99
93
102
Sors: Eurostat
(f) Kompetizzjoni minn produtturi oħra tal-Komunità
(95)
Kif indikat taħt l-inċiz (42) hawn fuq, il-produtturi l-oħra tal-Komunità ma kkooperawx ma’ l-investigazzjoni. Abbażi tat-tagħrif miksub fl-andament ta’ l-investigazzjoni, ġie stmat li l-volum ta’ bejgħ tagħhom fil-Komunità kien ta’ madwar 92 000 tunnellata fl-2002, li niżel b’madwar 10 % fl-2003, tela’ bi 13-il punt perċentwali fl-2004 u fl-aħħar niżel b’4 punti perċentwali fil-PI, sabiex jilħaq livell li huwa qrib ħafna għal dak ta’ l-2002. Bl-istess mod, is-sehem korrispondenti mis-suq kien fil-PI qrib ħafna tal-livell tiegħu ta’ l-2002, jiġifieri eżatt taħt it-28 %. Il-produtturi l-oħra għalhekk ma ggwadanjaw l-ebda volum tal-bejgħ u sehem mis-suq a spejjeż ta’ l-industrija tal-Komunità. L-ebda tagħrif ma kien disponibbli fir-rigward tal-prezzijiet ta’ dawn il-produtturi l-oħra tal-Komunità.
(96)
Meta wieħed iqis dan ta’ hawn fuq, u n-nuqqas ta’ tagħrif li jixhed il-kuntrarju, huwa proviżorjament konkluż li l-produtturi l-oħra tal-Komunità ma kkontribwixxewx għal ħsara mġarrba mill-industrija tal-Komunità.
2002
2003
2004
PI
Volum tal-bejgħ tal-KE tal-produtturi l-oħra tal-Komunità (tunnellati)
92 022
82 552
94 544
91 070
Indiċi (2002 = 100)
100
90
103
99
Sehem mis-suq tal-produtturi l-oħra tal-Komunità
27,8 %
24,9 %
27,2 %
27,6 %
Indiċi (2002 = 100)
100
89
98
99
Sors: Investigazzjoni, ilment
4. Konklużjoni dwar il-kawżalità
(97)
Bħala konklużjoni, l-analiżi ta’ hawn fuq uriet li kien hemm żieda sostanzjali fil-volum u s-sehem mis-suq ta’ l-importazzjonijiet li joriġinaw fit-Tajlandja bejn l-2002 u l-PI, flimkien ma’ tnaqqis kunsiderevoli fil-prezzijiet tagħhom tal-bejgħ u livell għoli ta’ twaqqigħ tal-prezz matul il-PI. Din iż-żieda fis-sehem mis-suq ta’ l-importazzjonijiet Tajlandiżi pprezzati b’mod baxx ħabtet ma’ tnaqqis fis-sehem mis-suq ta’ l-industrija tal-Komunità u fil-prezz tal-bejgħ ta’ l-unità, u ma’ tnaqqis fil-profittabilità, fid-dħul fuq l-investimenti u likwidità minn attivitajiet operattivi.
(98)
Min-naħa l-oħra, l-eżaminazzjoni ta’ fatturi oħra li setgħu għamlu ħsara l-industrija tal-Komunità wriet li l-ebda wieħed minn dawn ma setgħu ħallew impatt negattiv sinifikanti.
(99)
Fuq il-bażi ta’ l-analiżi hawn fuq, li ddistingwiet u sseparat kif xieraq l-effetti tal-fatturi kollha magħrufa dwar is-sitwazzjoni ta’ l-industrija Komunitarja mill-effetti ta’ ħsara ta’ l-importazzjonijiet li kienu l-oġġett ta’ dumping, huwa għalhekk proviżorjament konkluż li l-importazzjonijiet li huma l-oġġett ta’ dumping li joriġinaw fil-pajjiż ikkonċernat ikkawżaw ħsara materjali lill-industrija tal-Komunità fis-sens ta’ l-Artikolu 3(6) tar-Regolament bażiku.
F. INTERESS KOMUNITARJU
(100)
Il-Kummissjoni eżaminat jekk, minkejja l-konklużjonijiet dwar dumping, il-ħsara u l-kawżalità, kinux jeżistu raġunijiet konvinċenti illi setgħu jwasslu għall-konklużjoni illi ma jkunx fl-interess tal-Komunità li jiġu adotatti miżuri f’dan il-każ partikolari. Għal dan l-għan, u skond l-Artikolu 21(1) tar-Regolament bażiku, il-Kummissjoni kkunsidrat l-impatt probabbli tal-miżuri fuq il-partijiet kollha involuti fil-proċedura, kif ukoll il-konsegwenzi probabbli jekk il-miżuri ma jitteħdux.
1. Interess ta’ l-industrija tal-Komunità
(101)
Kif indikat taħt l-inċiż (42) hawn fuq, l-industrija tal-Komunità hija komposta minn sitt kumpaniji. Timpjega madwar 1 400 ruħ direttament involuti fil-produzzjoni, bejgħ u amministrazzjoni tal-prodott simili. Jekk il-miżuri jiġu imposti, mistenni li l-volumi tal-bejgħ u s-sehem mis-suq korrispondenti ta’ l-industrija tal-Komunità jistgħu permezz ta’ hekk jibbenefikaw ukoll mill-ekonomiji ta’ l-iskala. Huwa meqjus li l-industrija tal-Komunità għandha tuża s-serħan mit-trażżin tal-prezz impost mill-importazzjonijiet li huma l-oġġett ta’ dumping sabiex tgħolli b’mod moderat il-prezzijiet proprji tal-bejgħ, speċjalment meta wieħed iqis li l-miżuri proposti għandhom jeliminaw it-twaqqigħ fil-prezz misjub fil-PI. Flimkien, dawn l-iżviluppi pożittivi mistennija se jippermettu l-industrija tal-Komunità ittejjeb il-qagħda finanzjarja tagħha.
(102)
Min-naħa l-oħra, fil-każ li miżuri ta’ antidumping ma jiġux imposti, huwa probabbli li x-xejra negattiva ta’ l-industrija tal-Komunità tissokta. L-industrija tal-Komunità probabbli tkompli titlef is-sehem mis-suq u tesperjenza deterjorazzjoni tal-profittabilità tagħha. Dan wisq probabbli jwassal għal qtugħ fil-produzzjoni u l-investiment, li jkomplu jagħlqu ċerti faċilitajiet ta’ produzzjoni u tnaqqis ulterjuri ta’ impjiegi fil-Komunità.
(103)
Bħala konklużjoni, l-impożizzjoni ta’ miżuri ta’ l-antidumping għandha tippermetti li l-industrija tal-Komunità tirkupra mill-effetti ta’ dumping ta’ ħsara misjub.
2. Interess tal-produtturi l-oħra tal-Komunità
(104)
Fin-nuqqas ta’ kooperazzjoni minn dawn il-produtturi, u għalhekk ta’ data preċiża marbuta ma’ l-attività tagħhom, il-Kummissjoni tista’ biss tagħmel stima mill-ilment u mill-minikwestjonarju li kien ritornat maħsub għat-teħid ta’ kampjun li għal volum stmat ta’ produzzjoni ta’ madwar 100 000 tunellata fil-PI, il-produtturi l-oħra impjegaw korp ta’ ħaddiema ta’ madwar 640 ruħ. Kieku kellhom jiġu imposti miżuri ta’ l-antidumping, l-istess tip ta’ żviluppi pożittivi f’termini ta’ volumi tal-bejgħ, prezzijiet, u profittabilità mistennija bħal taħt l-inċiż (101) hawn fuq għall-industrija tal-Komunità jistgħu jiġu mistennija għall-produtturi l-oħra tal-Komunità wkoll.
(105)
Bħala konklużjoni, il-produtturi l-oħra tal-Komunità għandhom ċertament jibbenefikaw mill-impożizzjoni tal-miżuri ta’ l-antidumping.
3. Interess ta’ importaturi mhux relatati tal-Komunità
(106)
L-ewwel nett huwa nnutat li assoċjazzjoni waħda li tirrappreżenta l-interessi ta’ l-importaturi Ġermaniżi esprimiet l-oppożizzjoni tagħha għal kwalunkwe miżura possibbli ta’ antidumping mingħajr ma sostanzjat il-punt tagħha b’mod ulterjuri.
(107)
Kif muri taħt l-inċiz (9) hawn fuq, kumpanija waħda biss ta’ importazzjoni kkooperat kif xieraq ma’ l-investigazzjoni. Matul il-PI, il-kumpanija importat madwar 4 % tal-volum totali ta’ importazzjoni tal-Komunità tal-prodott ikkonċernat li joriġina fit-Tajlandja. Il-parti li kkooperat ma esprimietx b’mod ċar il-pożizzjoni tagħha fir-rigward ta’ l-ilment imressaq mill-kwerelant. L-attività ta’ bejgħ mill-ġdid tal-prodott ikkonċernat li joriġina fit-Tajlandja jgħodd għal ammont negliġibbli (anqas minn 1 %) tad-tal-fatturat totali ta’ l-inventarju tal-kumpanija. F’termini ta’ ħaddiema, anqas minn persuna waħda tista’ tiġi allokata għall-attività ta’ negozju u bejgħ mill-ġdid tal-prodott ikkonċernat.
(108)
Meta wieħed iqis (i) il-livell baxx ta’ kooperazzjoni, (ii) il-pożizzjoni mhux stabbilita ta’ dan il-produttur mhux relatat fil-proċediment attwali u (iii) is-sehem negliġibbli tal-fatturat ta’ l-inventarju tiegħu u tal-ħaddiema tiegħu kkonċernati b’din l-attività ta’ bejgħ mill-ġdid tal-prodott ikkonċernat fil-Komunità, huwa proviżorjament konkluż li l-impożizzjoni tal-miżuri ta’ antidumping mhijiex probabbli li tħalli effett sostanzjali, b’mod ġenerali, fuq il-qagħda ta’ importaturi li mhumiex relatati fil-Komunità.
4. Interess tal-bejjiegħa bl-imnut u tal-konsumaturi
(109)
Minħabba l-ispeċifiċità tas-suq f’riskju f’dan il-proċediment, intalbet kooperazzjoni mill-bejjiegħa bl-imnut u mill-assoċjazzjonijiet tal-konsumatur. Minkejja dan, inkisbet vermanet ftit kooperazzjoni. Bejjiegħ bl-imnut wieħed biss offra kooperazzjoni. Ma esprimiex il-pożizzjoni tiegħu fir-rigward ta’ l-ilment imressaq mill-kwerelant. Matul il-PI, il-volum tiegħu ta’ bejgħ mill-ġdid tal-prodott ikkonċernat li joriġina fit-Tajlandja ammonta għal anqas minn 2 % tal-volum totali ta’ importazzjoni tal-Komunità tal-prodott ikkonċernat li joriġina fil-pajjiż ikkonċernat. Il-fatturat ta’ l-inventarju ġġenerat mill-bejgħ mill-ġdid tal-prodott ikkonċernat kien negliġibbli, fil-fatt inqas minn 0,01 % tal-bejgħ totali sħiħ ta’ dan il-bejjiegħ bl-imnut. L-istess jibqa’ jgħodd jekk wieħed iqis mhux biss bejgħ mill-ġdid tal-prodott ikkonċernat iżda wkoll bejgħ mill-ġdid tal-prodott simili, bħala persentaġġ tal-fatturat ta’ l-inventarju tal-kumpanija. Fuq il-bażi ta’ fatturat ta’ l-inventarju relattiv, in-numru ta’ impjiegi tal-bejjiegħ bl-imnut li kkoopera li jista’ jiġi allokat lill-prodott ikkonċernat kien stamt għal madwar ħamsa matul il-PI.
(110)
Fil-livell ta’ konsumatur, l-effett tal-prezz għandu probabbli jkun kif ġej: il-prezzijiet ta’ l-esportazzjoni CIF tat-Taj fuq il-fruntiera tal-Komunità għandhom ikunu predisposti għal dazju ta’ antidumping b’medja tal-piż differenzjat ta’ madwar 10 %, flimkien ma’ dazju doganali konvenzjonali (inkluż element speċjali ta’ l-agrikoltura) ta’ madwar 16 %. Bejn il-livell CIF ta’ konsenja u l-prezz finali tal-konsumatur, spejjeż varji inklużi inter alia, l-ispejjeż tal-konsenja lill-importaturi u l-qligħ tagħhom u l-ispejjeż ta’ kunsinna lill-bejjiegħa bl-imnut u l-qligħ tagħhom, iridu jiżdiedu, li għandhom itaffu l-impatt tal-miżuri proposti fil-prezz finali bl-imnut li jirriżulta.
(111)
Fid-dawl tal-kapaċitajiet ta’ riżerva ta’ produzzjoni u l-qagħda kompetittiva, huwa mistenni li l-industrija tal-Komunità għandha primarjament tibbenefika minn kwalunkwe miżura ta’ antidumping permezz ta’ żieda fil-volum tal-bejgħ. Fuq din il-bażi, u meta wieħed iqis il-piż baxx ta’ konsum ta’ qamħ ħelu fil-qoffa medja tal-konsumatur, kwalunkwe impatt mill-impożizzjoni tad-dazju ta’ antidumping fuq il-qagħda finanzjarja ta’ konsumatur medju huwa probabbli li jkun negliġibbli.
(112)
Fid-dawl ta’ dan ta’ hawn fuq u meta wieħed iqis il-grad baxx ta’ kooperazzjoni b’mod ġenerali, huwa għalhekk meqjus li l-qagħda tal-bejjiegħa bl-imnut u l-konsumaturi fil-Komunità mhijiex se tkun affettwata probabbli mill-miżuri proposti.
5. Tnaqqis ta’ kompetizzjoni fis-suq tal-Komunità u riskju ta’ nuqqasijiet ta’ forniment
(113)
Bosta partijiet interessati ddikjaraw li kwalunkwe miżura ta’ l-antidumping għandha tnaqqas il-kompetizzjoni fis-suq tal-Komunità li huwa, allegatament, diġà kkaratterizzat minn qagħda oligopolistika ta’ forniment minħabba d-dominanza tas-suq minn żewġ produtturi Franċiżi. Ġie ddikjarat ukoll li l-esklużjoni tal-produtturi Tajlandiżi mill-Komunita taf twassal għal nuqqasijiet ta’ forniment għall-bejjiegħa bl-imnut u l-konsumaturi.
(114)
Għandu jitfakkar li l-għan tal-miżuri ta’ l-antidumping mhuwiex li jwaqqaf l-aċċess fil-Komunità għal importazzjonijiet li fuqhom ġew imposti miżuri, iżda li jelimina l-impatt ta’ kondizzjonijiet distorti tas-suq li jirriżultaw mill-preżenza ta’ importazzjonijiet li huma l-oġġett ta’ dumping.
(115)
Għalkemm huwa possibbli li, wara l-impożizzjoni ta’ miżuri, il-volum tal-bejgħ u s-sehem mis-suq ta’ l-importazzjonijiet ikkonċernati jistgħu jonqsu, importazzjonijiet minn pajjiżi terzi oħra għandhom xorta jirrapreżentaw sors importanti alternattiv ta’ forniment. Barra minn dan, il-fatt li l-kondizzjonijiet tas-suq jerġgħu lura għal dawk normali għandu jagħmel lis-suq tal-Komunità aktar attraenti għal dawn is-sorsi l-oħra ta’ forniment.
(116)
Matul il-PI, l-industrija tal-Komunità kellha sehem mis-suq ta’ madwar 60 %, produtturi oħra tal-Komunità kellhom sehem mis-suq ta’ madwar 28 %, importazzjonijiet mit-Tajlandja li huma l-oġġett ta’ dumping madwar 13 %, u importazzjonijiet mill-bqija tad-dinja kellhom sehem mis-suq ta’ madwar 4 %. Kif indikat taħt l-inċiż (41) hawn fuq, b’kollox hemm 18-il produttur magħruf tal-prodott simili li joperaw fil-Komunità. Barra minn dan, kif indikat taħt l-inċiż (54) hawn fuq, l-industrija tal-Komunità kienet qiegħda topera ’l isfel sewwa mill-kapaċità sħiħa tagħha matul il-PI. Produtturi oħra tal-Komunità probabilment ukoll għandhom kapaċitajiet mhux użati. Hemm ħafna lok li jiżdiedu sostanzjalment il-volumi tal-produzzjoni fil-Komunità qabel ma jintlaħaq xi limitu ta’ kapaċità.
(117)
Fid-dawl tal-kunisderazzjonijiet ta’ hawn fuq, l-ishma mis-suq ta’ hawn fuq, u n-numru ta’ hawn fuq ta’ fornituri indipendenti tal-prodott ikkonċernat u l-prodott simili, id-dikjarazzjonijiet ta’ hawn fuq fir-rigward tal-kwistjonijiet ta’ kompetizzjoni u nuqqasijiet tal-forniment huma rrifjutati.
6. Konklużjoni dwar l-interess tal-Komunità
(118)
Bħala konklużjoni, mistenni li l-industrija tal-Komunità kif ukoll produtturi oħra tal-Komunità għandhom jibbenefikaw mill-impożizzjoni tal-miżuri billi jirbħu lura l-bejgħ u s-sehem mis-suq li tilfu u jtejbu l-profittabilità tagħhom. Filwaqt li jistgħu jseħħu xi effetti negattivi fil-forma ta’ żieda limitata fil-prezz għal konsumatur finali, il-grad ta’ dawn huwa żbilanċjat mir-riżultat ta’ benefiċċju mistenni għall-industrija tal-Komunità. Fid-dawl ta’ dan ta’ hawn fuq, huwa proviżorjament konkluż li ma teżisti l-ebda raġuni konvinċenti sabiex ma jiġux imposti miżuri proviżorji fil-każ attwali u li l-applikazzjoni ta’ tali miżuri għandhom ikunu fl-interess tal-Komunità.
G. PROPOSTA GĦAL MIŻURI PROVIŻORJI TA’ ANTIDUMPING
(119)
Fid-dawl tal-konklużjonijiet milħuqa rigward dumping, ħsara, kawzalità u interess tal-Komunità, għandhom jiġu imposti miżuri proviżorji sabiex jipprevjenu ħsara ulterjuri lill-industrija tal-Komunità mill-importazzjonijiet li huma l-oġġett ta’ dumping.
1. Livell ta’ eliminazzjoni tal-ħsara
(120)
Il-livell tal-miżuri proviżorji ta’ l-antidumping għandu jkun biżżejjed sabiex jelimina l-ħsara lill-industrija tal-Komunità kkawżata mill-importazzjonijiet li huma l-oġġett ta’ dumping, mingħajr ma jaqbeż il-marġni misjuba ta’ dumping. Fil-kalkolu ta’ l-ammont ta’ dazju meħtieġ għat-tneħħija ta’ l-effetti ta’ dumping li jikkawża l-ħsara, tqies li kwalunkwe miżura għandha tippermetti li l-industrija tal-Komunità tikseb qligħ qabel it-taxxa li jkun jista’ jinkiseb b’mod raġjonevoli taħt kondizzjonijiet normali ta’ kompetizzjoni, jiġifieri fin-nuqqas ta’ importazzjonijiet li huma l-oġġett ta’ dumping.
(121)
Fuq il-bażi tat-tagħrif disponibbli, instab b’mod preliminari li l-marġni tal-profitt ta’ 14 % ta’l-fatturat jista’ jitqies bħala livell adattat li l-industrija tal-Komunità tista’ tkun mistennija tikseb fin-nuqqas ta’ dumping li jikkawża ħsara. Kif jidher taħt l-inċiż (67) hawn fuq, fl-2002, meta l-volum ta’ importazzjonijiet li huma l-oġġett ta’ dumping mit-Tajlandja kienu l-anqas, l-industrija tal-Komunità kisbet qligħ ta’ 21,4 % għal bejgħ tagħha kemm tal-prodotti bil-marka proprja kif ukoll tal-prodotti bil-marka tal-bejjiegħ bl-imnut. Minkejja dan, kif indikat taħt l-inċiż (51) hawn fuq, importazzjonijiet li huma l-oġġett ta’ dumping mit-Tajlandja jsiru esklussivament taħt ir-rotta tal-marka tal-bejjiegħ bl-imnut. Għalhekk tqies bħala xieraq li titranġa l-profittabilità ta’ hawn fuq ta’ 21,4 % sabiex tirrifletti din id-differenza f’din il-kombinazzjoni ta’ tikkettar ta’ l-industrija tal-Komunità fir-rigward ta’ l-importazzjonijiet mit-Tajlandja. Dan irriżulta fi qligħ fin-nuqqas ta’ importazzjonijiet li huma l-oġġett ta’ dumping ta’ 14 %.
(122)
Iż-żieda meħtieġa fil-prezz ġiet imbagħad stabbilita fuq il-bażi ta’ tqabbil, għal kull tip ta’ prodott, tal-prezz medju ta’ importazzjoni bil-piż differenzjat, kif stabbilit għall-kalkoli ta’ twaqqigħ fil-prezz, bil-prezz li ma jikkawżax ħsara tal-prodotti simili mibjugħ mill-industrija tal-Komunità fis-suq tal-Komunità. Il-prezz li ma jikkawżax ħsara nkiseb billi tranġa l-prezz tal-bejgħ ta’ l-industrija tal-Komunità sabiex jirrifletti l-marġni ta’ profitt imsemmi hawn fuq. Kull differenza li tirriżulta minn dan it-tqabbil ġiet imbagħad espressa bħala persentaġġ tal-valur totali ta’ importazzjoni CIF.
(123)
It-tqabbil ta’ prezz imsemmi hawn fuq wera l-marġnijiet ta’ ħsara li ġejjin:
Karn Corn
31,3 %
Malee Sampran
12,8 %
River Kwai
12,8 %
Sun Sweet
18,6 %
Esportaturi li kkooperaw u ma ttieħdux bħala kampjun
17,7 %
Il-Kumpaniji l-oħra kollha
31,3 %
(124)
Għal żewġ kumpaniji (Malee Sampran u River Kwai) l-livell ta’ tneħħija tal-ħsara kien aktar baxx mill-marġni tad-dumping stabbilit u l-miżuri proviżorji għandhom għalhekk ikunu bbażati fuq l-ewwel wieħed imsemmi. Minħabba li l-livell ta’ tneħħija tal-ħsara kien ogħla mill-marġni ta’ dumping stabbilit għaż-żewġ kumpaniji l-oħra, il-miżuri proviżorji għandhom ikunu bbażati fuq dan ta’ l-aħħar.
2. Miżuri proviżorji
(125)
Fid-dawl ta’ dan li ntqal qabel u skond l-Artikolu 7(2) tar-Regolament bażiku, tqies li dazju proviżorju ta’ antidumping għandu jiġi impost fil-livell ta’ l-anqas wieħed mill-marġni tad-dumping u l-ħsara li nstabu, skond ir-regola li l-anqas dazju jirbaħ.
(126)
Il-livell ta’ kooperazzjoni kien wieħed għoli ħafna, għalhekk tqies bħala xieraq li jitfassal id-dazju għal kumpaniji li fadal, li ma kkooperawx fl-investigazzjoni, fil-livell ta’ l-ogħla dazju li għandu jiġi impost fuq il-kumpaniji li kkooperaw fl-investigazzjoni. Għalhekk, id-dazju residwu ġie stipulat fir-rata ta’ 13,2 %.
(127)
Konsegwentement, id-dazji proviżorji ta’ l-antidumping għandhom ikunu kif ġej:
L-esportaturi li tieħdu bħala kampjun
Id-dazju ta’ l-antidumping propost
Karn Corn
4,3 %
Malee Sampran
12,8 %
River Kwai
12,8 %
Sun Sweet
11,2 %
Esportaturi li kkooperaw u ma tteħdux bħala kampjun
13,2 %
Il-Kumpaniji l-oħra kollha
13,2 %
(128)
Ir-rati tad-dazji individwali ta’ l-antidumping tal-kumpaniji speċifikati f’dan ir-Regolament kienu stabbiliti fuq il-bażi tas-sejbiet ta’ l-investigazzjoni attwali. Għalhekk, huma jirriflettu l-qagħda misjuba matul l-investigazzjoni fir-rigward ta’ dawn il-kumpaniji. Dawn ir-rati ta’ dazju (bil-maqlub tad-dazju nazzjonali applikabbli għall-“kumpanniji kollha l-oħra”) huma għalhekk applikabbli esklussivament għall-importazzjoni ta’ prodotti li joriġinaw fit-Tajlandja u prodotti minn dawn il-kumpaniji u għalhekk mill-entitajiet legali speċifiċi msemmija. Prodotti importati magħmula minn kull kumpanija oħra li mhijiex imsemmija speċifikament fil-parti operattiva ta’ dan ir-Regolament b’isimha u l-indirizz tagħha, inklużi entitajiet relatati ma’ dawk speċifikament imsemmija, ma jistgħux jibbenefikaw minn dawn ir-rati u għandhom ikunu soġġetti għar-rata ta’ dazju applikabbli nazzjonalment.
(129)
F’dan ir-rigward għandu jiġi nnutat li waħda mill-kumpaniji li ttieħdet bħala kampjun tixtri kwantitajiet sostanzjali tal-prodott lest minn produtturi oħra fit-Tajlandja għal bejgħ mill-ġdid eventwali fil-Komunità (kif indikat fl-inċiż 34 hawn fuq). Għal din il-kumpanija dazju individwali jingħata biss għall-oġġetti li tipproduċi hija nnfisha u bil-kondizzjonijiet li l-kumpanija tintrabat li tippreżenta ċertifikati ta’ produzzjoni meta tesporta lejn il-Komunità sabiex tistabbilixxi l-manifattura tal-prodott fil-livell ta’ dwana.
(130)
Kull talba għall-applikazzjoni ta’ rata individwali ta’ kumpanija ta’ dazju ta’ l-antidumping (eż. wara bidla fl-isem ta’ l-entità jew wara t-twaqqif ta’ entitajiet ta’ produzzjoni jew bejgħ ġodda) għandha tkun indirizzata minnufih lill-Kummissjoni flimkien mat-tagħrif kollu rilevanti, b’mod partikolari, kull modifika fl-attivitajiet tal-kumpanija marbuta mal-produzzjoni, bejgħ domestiku u bejgħ ta’ l-esportazzjoni assoċjat ma’, pereżempju, il-bidla fl-isem jew dik il-bidla fl-entitajiet ta’ produzzjoni u bejgħ. Jekk xieraq, ir-Regolament għandu għalhekk ikun emendat skond dan bl-aġġornament tal-lista ta’ kumpaniji li jibbenefikaw minn rati individwali ta’ dazju.
(131)
Sabiex jiġi żgurat infurzar xieraq tad-dazju ta’ l-antidumping, il-livell residwu tad-dazju ma għandux japplika biss għall-produtturi li jesportaw li ma kkooperawx, iżda wkoll għal dawk il-produtturi li ma kellhom l-ebda esportazzjoni lejn il-Komunità matul il-PI.
3. Dispożizzjoni Finali
(132)
Fl-interess ta’ amministrazzjoni sana, għandu jiġi ffissat perjodu li fih il-partijiet interessati li għamlu lilhom infushom magħrufa fil-limitu ta’ żmien speċifikat fl-avviż ta’ inizjazzjoni jistgħu jagħmlu l-perspettivi tagħhom magħrufa bil-miktub u jitolbu seduta ta’ smigħ. Barra minn dan, għandu jiġi ddikjarat li dawn is-sejbiet li għandhom x’jaqsmu ma’ l-impożizzjoni tad-dazji magħmula għall-għanijiet ta’ dan ir-Regolament huma proviżorji u jistgħu jerġgħu jitqiesu mill-ġdid bl-għan ta’ kwalunkwe miżura definittiva,
ADOTTAT DAN IR-REGOLAMENT:
Artikolu 1
1. Dazju proviżorju ta’ antidumping huwa permezz ta’ dan ta’ hawnhekk impost fuq granijiet ta’ qamħ ħelu (Zea mays var. saccharata), ippreparati jew ippreżervati permezz ta’ ħall jew ta’ aċtu aċetiku, mhux iffriżat, li jaqa’ fil-kodiċi NM ex 2001 90 30 (kodiċi TARIC 2001903010) u granijiet ta’ qamħ ħelu (Zea mays var. saccharata) ippreparati jew ippreżervati b’mod ieħor li mhuwiex b’ħall jew b’aċtu aċetiku, mhux iffriżat, minbarra prodotti ta’ l-intestatura 2006, li jaqgħu fil-kodiċi NM ex 2005 80 00 (kodiċi TARIC 2005800010), li joriġinaw mit-Tajlandja.
2. Ir-rata proviżorja tad-dazju ta’ antidumping applikabbli għall-prezz nett ħieles fil-fruntiera Komunitarja, qabel id-dazju, tal-prodotti deskritti fil-paragrafu 1 u manufatturati mill-kumpaniji mniżżla hawn taħt għandha tkun kif ġej:
Il-kumpanija
Dazju ta’ antidumping (%)
Kodiċi addizzjonali TARIC
Karn Corn Co., Ltd, 278 Krungthonmuangkeaw, Sirinthon Rd., Bangplad, Bangkok, Thailand
4,3
A789
Malee Sampran Public Co., Ltd, Abico Bldg. 401/1 Phaholyothin Rd., Lumlookka, Pathumthani 12130, Thailand
12,8
A790
River Kwai International Food Industry Co., Ltd, 52 Thaniya Plaza, 21st. Floor, Silom Rd., Bangrak, Bangkok 10500, Thailand
12,8
A791
Sun Sweet Co., Ltd, 9 M 1, Sanpatong-Bankad Rd., T. Toongsatok, Sanpatong, Chiangmai, Thailand
11,2
A792
Manifatturi elenkati fl-Anness I
13,2
A793
Il-kumpaniji l-oħra kollha
13,2
A999
3. Ir-rilaxx għal ċirkolazzjoni ħielsa fil-Komunità tal-prodott imsemmi fil-paragrafu 1 għandu jkun soġġett għal forniment ta’ sigurtà, ekwivalenti għall-ammont tad-dazju proviżorju.
4. Sakemm mhux speċifikat mod ieħor, għandhom japplikaw id-dispożizzjonijiet fis-seħħ dwar id-dazju doganali.
Artikolu 2
L-applikazzjoni ta’ rati individwali ta’ dazju speċifikata għall-kumpanija River Kwai msemmija fl-Artikolu 1.2 għandha tkun kondizzjonali fuq il-preżentazzjoni ta’ fattura kummerċjali lill-awtoritajiet doganali ta’ l-Istati Membri, li għandha tikkonforma mar-rekwiżiti stipulati fl-Anness II. Jekk ma tiġix ippreżentata fattura tali, għandha tapplika r-rata ta’ dazju applikabbli għall-kumpaniji l-oħra kollha.
Artikolu 3
Mingħajr preġudizzju għall-Artikolu 20 tar-Regolament tal-Kunsill (KE) Nru 384/96, partijiet interessati jistgħu jitolbu żvelar tal-fatti essenzjali u konsiderazzjonijiet li fuq il-bażi tagħhom dan ir-Regolament ġie adottat, itgħarrfu l-perspettivi tagħhom bil-miktub u japplikaw sabiex jinstemgħu oralment mill-Kummissjoni fi żmien xahar mid-data tad-dħul fis-seħħ ta’ dan ir-regolament.
Skond l-Artikolu 21(4) tar-Regolament (KE) Nru 384/96, il-partijiet ikkonċernati jistgħu jikkummentaw dwar l-applikazzjoni ta’ dan ir-Regolament fi żmien xahar mid-data tad-dħul tiegħu fis-seħħ.
Artikolu 4
Dan ir-Regolament għandu jidħol fis-seħħ l-għada tal-jum li fih jiġi ppubblikat fil-Ġurnal Ufficjali ta’ l-Unjoni Ewropea.
L-Artikolu 1 ta’ dan ir-Regolament għandu japplika għal perjodu ta’ sitt xhur.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 19 ta’ Diċembru 2006.

Labels: 4
17
18